ნეიმარი

**ნეიმარ და სილვა სანტოს ჟუნიორი** (; დ. 5 თებერვალი, 1992, მოჟი-დას-კრუზისი, ბრაზილია), საყოველთაოდ ცნობილი, როგორც  **ნეიმარი** — ბრაზილიელი ფეხბურთელი, „სანტოსის“ და ბრაზილიის ეროვნული ნაკრების თავდამსხმელი და შემტევი ნახევარმცველი.

19 წლის ასაკში ნეიმარმა სამხრეთ ამერიკის 2011 წლის საუკეთესო ფეხბურთელის ჯილდო ხმათა უმრავლესობით მოიგო. ამას მოჰყვა სამხრეთ ამერიკის 2012 წლის საუკეთესო ფეხბურთელის ჯილდოც. 2011 წელს ნეიმარი წარადგინეს ფიფა-ს ოქროს ბურთის ნომინაციაზე, სადაც მე-10 ადგილი დაიკავა და წლის საუკეთესო გოლისთვის ფიფა-ს ფერენც პუშკაშის ჯილდოც მოიგო. ცნობილია სიჩქარით, ცრუმოძრაობებით, დამაგვირგვინებელი დარტყმითა და ორივე ფეხით თამაშის შესაძლებლობით. ყოფილმა ბრაზილიელმა თავდამსხმელმა პელემ ნეიმარს, „შესანიშნავი ფეხბურთელი” უწოდა, ხოლო რონალდინიომ მას „მსოფლიოში საუკეთესო ფეხბურთელობა” უწინასწარმეტყველა.

ნეიმარი სანტოსს 2003 წელს შეუერთდა, გაიარა კარიერული გზის საფეხურები და სანტოსის პირველ გუნდშიც მოხვდა. მის დებიუტი პირველი გუნდის რიგებში 2009 წელს შედგა, და იმავე წელს ლიგა პაულისტას (სან-პაულუს შტატის ჩემპიონატი) საუკეთესო ახალგაზრდა ფეხბურთელად დაასახელეს. ამას მოჰყვა 2010 წლის ლიგა პაულისტას საუკეთესო ფეხბურთელის ჯილდო და იმავე წელს 2010 წლის საფეხბურთო თასის ბომბარდირობა 11 გოლით. 2010 წელს, მან სეზონი 60 მატჩში 42 გოლით დაასრულა, მისმა კლუბმა კი, იმ წელს ოქროს დუბლი შეასრულა. ნეიმარი 2011 წელს კვლავ გახდა „ლიგა პაულისტას” საუკეთესო ფეხბურთელი, „სანტოსმა“ კი  2011 წლის ლიბერტადორესის თასი მოიგო. ამ თასზე ნეიმარმა 13 მატჩში ითამაშა 6 გოლიც გაიტანა. მან გადამწყვეტი როლი შეასრულა სანტოსისთვის საკონტინენტო დუბლის მოპოვებაში, კლუბმა 1963 წლის შემდეგ ეს პირველად შეძლო. ნეიმარმა „ბრინჯაოს ბურთით” დაჯილდოვდა ფიფა-ს 2011 წლის მსოფლიო საკლუბო ჩემპიონატზე, სადაც „სანტოსთან” ერთად ფინალამდე მიაღწია და იქ,  საფეხბურთო კლუბ „ბარსელონასთან“ ანგარიშით 4-0 დამარცხდა.

ნეიმარი თამაშობდა ბრაზილიის 17 წლამდე, 19 წლამდე საფეხბურთო ნაკრებებსა და ბრაზილიის ოლიმპიურ საფეხბურთო ნაკრებში. მის დებიუტი ბრაზილიის ეროვნული საფეხბურთო ნაკრების შემადგენლობაში, 2010 წლის 10 აგვისტოს, 18 წლის ასაკში, აშშ-ის ნაკრების წინააღმდეგ ამხანაგურ მატჩში შედგა; ნეიმარმა ამ შეხვედრის 28-ე წუთზე თავური დარტყმით გოლი გაიტანა, მთლიანად მატჩი ბრაზილიამ ანგარიშით 2–0 მოიგო. ნეიმარი 9 გატანილი გოლით, მათ შორის 2 ფინალში, ურუგვაის ეროვნული საფეხბურთო ნაკრების წინააღმდეგ 6-0 მოგებულ მატჩში, სამხრეთ ამერიკის 2011 წლის საფეხბურთო ახალგაზრდული ჩემპიონატის ბომბარდირი გახდა და თავის კლუბს ამ ჩემპიონატის მოგებაში დაეხმარა. ნეიმარი 2013 წლის ფიფა-ს კონფედერაციის თასზე ბრაზილიის ეროვნულ ნაკრებში ითამაშა. ამ შეჯიბრზე მას 10 ნომრიანი მაისური ემოსა. 30 ივნისს, ფინალში ნეიმარმა ესპანეთის ეროვნული საფეხბურთო ნაკრებს გოლი გაუტანა. მატჩში ბრაზილიამ ანგარიშით 3-0 გაიმარჯვა. ნეიმარი ტურნირის საუკეთესო  ფეხბურთელად აღიარეს და „ოქროს ბურთიც” მიანიჭეს. 2012-სა და 2013 წლებში, *SportsPro-მ* ყველაზე გაყიდვადი სპორტსმენი უწოდა. 2013 წლის დეკემბერში *The Guardian*-მა მსოფლიოს 100 საუკეთესო ფეხბურთელთა სიაში მე-6 ადგილი მიაკუთვნა.

2014 წლის 11 ივლისს, ნეიმარი ფიფა-ს ოქროს ბურთის მოპოვების პრეტენდენტთა 10 კაციან სიაში მოხვდა. ნეიმარმა მოიგო ფიფა-ს ბრინჯაოს ბუცი, მსოფლიო ჩემპიონატზე გატანილი გოლების რაოდენობით მესამე ადგილზე გასვლის გამო. ის ასევე მოხვდა ფიფა-ს მსოფლიო ჩემპიონატის სიმბოლურ ნაკრებში.  2016 წლის ოლიმპიურ თამაშებზე, კაპიტნობდა ბრაზიილ ოლიმპიურ ნაკრებს რომელმაც ისტორიაში პირველად ოლიმპიური ოქრო მოიგო. 2021 წლის კოპა ამერიკაზე ბრაზილიის ნაკრებთან ერთად მეორე ადგილი დაიკავა და ტურნირის საუკეთესო მოთამაშის ჯილდო მიიღო. 2022 წლის მსოფლიო ჩემპიონატზე პელესა და რონალდოს შემდეგ ის გახდა მესამე ბრაზილიელი ფეხბურთელი, რომელმაც გაიტანა სამ მსოფლიო ჩემპიონატზე. ნეიმარმა რეკორდული რაოდენობის, ექვსი სამბას ოქროს ჯილდო მოიგო. 

ნეიმარი ორჯერ იქნა დასახელებული FIFA FIFPro World11-ში და უეფას წლის გუნდში და სამჯერ უეფას ჩემპიონთა ლიგის სეზონის შემადგენლობაში. 2015 და 2017 წლებში ფიფას ოქროს ბურთის ნომინაციაში მესამე ადგილი დაიკავა და 2011 წელს ფიფას პუშკაშის ჯილდო მოიგო. SportsPro-მ 2012 და 2013 წლებში ნეიმარი დაასახელა მსოფლიოს ყველაზე გაყიდვად სპორტსმენად, ხოლო 2016 წელს ESPN-მა ის დაასახელა, მეოთხე ყველაზე ცნობილი სპორტსმენად. 2017 წელს Time-მა იგი შეიყვანა მსოფლიოს 100 ყველაზე გავლენიანი ადამიანის ყოველწლიურ სიაში. France Football-მა ნეიმარი 2018 წლის მესამე ყველაზე მაღალანაზღაურებად ფეხბურთელად დაასახელა. Forbes-მა ის 2019 წლის მესამე ყველაზე მაღალანაზღაურებად სპორტსმენად დაასახელა, 2020 წელს კი მეოთხე ადგილზე გადაინაცვლა.

## ადრეული წლები 
ნეიმარ და სილვა სანტოს ჟუნიორი დაიბადა მოჟი-დას-კრუზისში, სან-პაულუში, ნეიმარ და სილვასა და ნადინე სანტოსის ოჯახში. მან სახელი მემკვიდრეობით მიიღო მამისგან, რომელიც ყოფილი ფეხბურთელია და შვილს ადრეულ წლებიდანვე ეხმარებოდა პროფესიონალ ფეხბურთელად გახდომაში. ნეიმარმა მამის როლი შეაფასა:

„პატარობიდანვე მამაჩემი სულ ჩემს მხარეს იყო. ის ზრუნავდა ყველაფერზე: ჩემს დაფინანსებაზე, ჩემს ოჯახზე...”
ბავშვობაში ნეიმარის ხიბლავდა როგორც ფუტსალი, ასევე ქუჩის ფეხბურთი.

2003 წელს, ნეიმარი საცხოვრებლად ოჯახთან ერთად სან-ვისენტში გადავიდა, სადაც პორტუგეზა სანტისტას ახალგაზრდულ გუნდში თამაშობდა. მოგვიანებით, 2003 წელს , ოჯახი სანტუსში გადავიდა, სადაც ნეიმარი საფეხბურთო კლუბ „სანტოსში” ჩაირიცხა. წარმატებული ახალგაზრდული კარიერის წყალობით, ნეიმარის ოჯახმა, ფეხბურთელის შემოსავლით საკუთარი სახლი შეიძინა. ოჯახის ცხოვრების ხარისხი გაუმჯობესდა მას შემდეგ, რაც ნეიმარის ხელფასმა 15 წლის ასაკში, ყოველთვიურად 10,000 რეალი, ხოლო 16 წლის ასაკში ყოველთვიურად 125 000 რეალი შეადგინა. 17 წლისამ, ნეიმარმა პროფესიული კონტრაქტი გააფორმა სანტოსის პირველ გუნდთან.

## საკლუბო კარიერა 
მინიატიურა|250პქ|ნეიმარი
### სანტოსი 
#### ახალგაზრდული 
ნეიმარმა ფეხბურთის თამაში ადრეულ ასაკშივე დაიწყო და მალევე მოექცა „სანტოსის” ყურადღების ქვეშ. ფეხბურთელმა 2003 წელს კლუბთან კონტრაქტს მოაწერა ხელი და „სანტოსის” ახალგაზრდულ აკადემიაში დაიწყო ვარჯიში, იქ სადაც ერთ დროს კოუტინიო, კლოდოალდო, დიეგო, ელანო, ალექსი, რობინიო და თვით პელე თამაშობდნენ. აკადემიაში ყოფნის დროს, ნეიმარი განსოს შეხვდა. ფეხბურთელები ერთმანეთს დაუმეგობრდნენ.

15 წლის ასაკში ნეიმარმა ესპანეთში იმოგზაურა. ის ქვეყნის გრანდ კლუბში, რეალ მადრიდში მოხვდა და იქ მოთამაშე ვარსკვლავებს რონალდოს, ზინედინ ზიდანს და რობინიოს შეხვდა.

#### 2009 წლის სეზონი 
„სანტოსის” პირველი გუნდის რიგებში, ნეიმარის პროფესიული დებიუტი 17 წლის ასაკში, 2009 წლის 7 მარტს, „ოესტეს” წინააღმდეგ მატჩში შედგა. „სანტოსმა” ანგარიშით 2–1 მოიგო, ხოლო ფეხბურთელმა, შეხვედრის ბოლო 30 წუთი ითამაშა. ფინალში, „სანტოსი” კორინთიანსთან 4–2 დამარცხდა. თავის პირველ სეზონში, ნეიმარმა 48 შეხვედრაში ითამაშა და 14 გოლი გაიტანა. 2010 წლის ლიგა პაულისტაზე ნეიმარმა 19 მატჩში ითამაშა და 14 გოლი გაიტანა, ხოლო ტურნირის საუკეთესო ფეხბურთელად ნეიმარი დაასახელეს.
ნეიმარს, მის მიერ ნაჩვენები საფეხბურთო სპექტაკლების გამო, ცნობილ ბრაზილიელ ფეხბურთელებს, მათ შორის რობინიოსა და ფეხბურთის ლეგენდას, პელეს ადარებდნენ

2010 წელს, სანტოსმა ნეიმარის მიყიდვის თაობაზე, ინგლისის პრემიერ ლიგის კლუბ ვესტ ჰემ იუნატიედისგან მიღებულ £12&nbsp;მილიონიან  და მოგვიანებით, ასევე  პრემიერ ლიგის კლუბ ჩელსისგან მიღებულ, უკვე £20&nbsp;მილიონიან შემოთავაზებაზე უარი თქვა. მიუხედავად იმისა რომ სანტოსს ნეიმარის გაყიდვის მიმართ მკვეთრი უარყოფითი დამოკიდებულება ჰქონდა და თავად ფეხბურთელიც დაჟინებით იმეორებდა, რომ ის მხოლოდ სანტოსზე იყო ორიენტირებული, ნეიმარის აგენტი, უაგნერ რიბეირო აცხადებდა, რომ ნეიმარის კარიერა სხვაგან უნდა გაგრძელებულიყო.
[300პქ|მარცხნივ|მინიატიურა|[კაფუ, განსო და ნეიმარი]]

მას სურს გახდეს მსოფლიოს საუკეთესო ფეხბურთელი. ბრაზილიის ჩემპიონატში თამაშისას კი ამის შანსი ნულს უტოლდება.

მიუხედავად იმისა, რომ ნეიმარისთვის 2010 წლის სეზონიც, როგორც წინა ორი, წარმატებული გამოდგა და სეზონის ბოლოს ფეხბურთელს ჩატარებულ 60 მატჩში 42 გატანილი გოლი მოუგროვდა, პრობლემებმა მაინც თავი იჩინა. პრობლემას ნეიმარის ხასიათიდან გამომდინარეობდა. 2010 წლის 15 სექტემბერს, ბრაზილიის საფეხბურთო ჩემპიონატში, გუანიენსესთან შეხვედრაში, სანტოსის მწვრთნელმა, დორივალ ჟუნიორმა ნეიმარს, მისივე გამომუშავებული პენალტის დარტყმის საშუალება არ მისცა. მწვრთნელის გადაწყვეტილება ნეიმარის მიერ ბრაზილიის თასის ფინალში აცილებული პენალტით იყო განპირობებული. ნეიმარის რეაქცია ძალიან უხეში იყო. ახალგაზრდა ბრაზილიელმა მწვრთნელსა და გუნდის კაპიტანს, ედუ დრაკენას შეურაცხყოფა მიაყენა. მოგვიანებით, ნეიმარმა საჯაროდ კი მოიხადა ბოდიში, მაგრამ ჟუნიორმა მისი დასჯა მაინც გადაწყვიტა და „კორინთიანსთან” გასამართი მატჩის განაცხადს მიღმა დატოვა. შემდეგ, „სანტოსის”  მწვრთნელმა გადაწყვეტილება შეიცვალა და ნეიმარს, კლუბის სასარგებლოდ, ჯარიმის გადახდა დააკისრა, მაგრამ ბოლოს თავდაპირველ სასჯელს დაუბრუნდა და გუნდის მე-11 ნომერი განაცხადიდან კვლავ ამოაგდო, რასაც კლუბის ხელმძღვანელობის უკმაყოფილება და ჟუნიორის თანამდებობიდან გათავისუფლება მოჰყვა.. ტურნირის ჯგუფური ეტაპი სანტოსმა მეორე ადგილზე დაასრულა  და მერვედფინალში გავიდა, სადაც ს.კ. ამერიკა დაამარცხა (1-0, 0-0). მეოთხედფინალში ონსე კალდასის დამარცხების შემდეგ, სანტოსი ნახევარფინალში გავიდა, სადაც სერო პორტენოს შეხვდა და ორი მატჩის საერთო ანგარიშით 4–3 დაამარცხა. ორმატჩიან საფინალო დაპირისპირებაში სანტოსს მეტოქედ პარუგვაული პენიაროლი მოევლინა. მონტევიდეოში ჩატარებული პირველი მატჩი 0–0 დასრულდა. მეორე მატჩი სანტოსმა საკუთარ არენაზე, პაკაემბუზე, 40 200 მაყურებლის წინაშე ჩაატარა. შეხვედრის 46-ე წუთზე ანგარიში ნეიმარის გოლით გაიხსნა. სანტოსმა ანგარიშით 2–1 გაიმარჯვა და ნეიმარი მატჩის საუკეთესო ფეხბურთელად აღიარეს. სანტოსმა, 1963 წლის შემდეგ, (მაშინ პელე თამაშობდა სანტოსში) პირველად მოიგო ლიბერტადორესის თასი.

2011 წლის სექტემბერში სანტოსის პრეზიდენტი, ლუის რიბეირო კლუბის ხელმძღვანელობასთან ურთიერთობის გარეშე ფეხბურთელთან მოლაპარაკების გამო, რეალ მადრიდს ფიფაში სარჩელის შეტანით დაემუქრა .

2011 წლის 9 ნოემბერს, ნეიმარი და სანტოსი შეთანხმდნენ, რომ ფეხბურთელი კლუბში დარჩებოდა მსოფლიოს 2014 წლის საფეხბურთო ჩემპიონატის დასრულებამდე. გავრცელებული ინფორმაციით, ევროპული კლუბებისთვის ნეიმარის კონტრაქტის გამოსასყიდი თანხა 50%-ით გაიზარდა. 2011 წლის 14 ნოემბერს, 2011 წლის ფიფა-ს მსოფლიო საკლუბო ჩემპიონატის  ნახევარფინალში ქალაქ ტოიოტაში, სტადიონზე „ტოიოტა”, ნეიმარის გოლი დაეხმარა სანტოსს კაშივა რეისოლის ანგარიშით 3–1 დამარცხებაში, თუმცა ტურნირის ფინალში, 2011 წლის 18 დეკემბერს ბრაზილიური კლუბი ესპანურ ბარსელონასთან 4–0 განადგურდა. ნეიმარს 2011 წელს, ბრაზილიის საფეხბურთო ჩემპიონატში ფლამენგოსთან, ანგარიშით 5-4, წაგებულ მატჩში გატანილი ბრწყინვალე გოლის გამო, ფიფა-ს ფერენც პუშკაშის ჯილდო მიენიჭა. 2011 წლის 31 დეკემბერს, ნეიმარმა სამხრეთ ამერიკის კონტინენტის 2011 წლის საუკეთესო ფეხბურთელის ტიტული მოიგო.

#### 2012 წლის სეზონი 
2012 წლის 5 თებერვალს, როცა ნეიმარი 20 წლის გახდა, მან პროფესიულ კარიერაში მე-100 გოლი, პალმეირასის წინააღმდეგ მატჩში გაიტანა. 25 თებერვალს პონტე-პრეტას წინააღმდეგ 6-1 მოგებულ მატჩში, ნეიმარმა ორი საგოლე გადაცემა გააკეთა და ორი გოლი გაიტანა, მათ შორის ერთი 22 მეტრი მანძილიდან. 7 მარტს, ინტერნასიონალთან 3-1 მოგებულ, ლიბერტადორესის თასის ჯგუფური ეტაპის მატჩში ნეიმარმა ჰეთ-თრიკი შეასრულა.29 მარტს ნეიმარმა გუარატინგეტას გაუტანა, ხოლო 29 აპრილს სან-პაულუს წინააღმდეგ მატჩში, კვლავ ჰეთ-თრიკი შეასრულა. ლიგა პაულისტას 2012 წლის პირველ ფინალურ შეხვედრაში ნეიმარმა დუბლი შეასრულა, ასევე ორი გოლი გაიტანა მან მეორე ფინალურ შეხვედრაში და სანტოსმაც გუარანი საერთო ანგარიშით 7–2 დაამარცხა. ნეიმარმა 2012 წლის ლიგა პაულისტა 20 გატანილი გოლითა და ტურნირის საუკეთესო ფეხბურთელისა და საუკეთესო თავდამსხმელის ტიტულებით დაასრულა, სანტოსთან ერთად კი ის ტურნირის გამარჯვებული გახდა. ნეიმარი 8 გატანილი გოლით მათიას ალუსტისასთან ერთად ლიბერტადორესის თასის ბომბარდირი გახდა, ხოლო სანტოსი ტურნირის გამარჯვებულთან, „კორინთიანსთან“ ნახევარფინალში დამარცხდა.

[მინიატიურა|მარცხნივ|ნეიმარი. [აპრილი, 2013]]
25 აგვისტოს ნეიმარმა პალმეირასს გაუტანა. 3 ნოემბერს, ბრაზილიის საფეხბურთო ჩემპიონატი კრუზეიროს წინააღმდეგ გასვლით მატჩში ნეიმარმა სამი გოლი გაიტანა და ფელიპე ანდერსონს საგოლე გადაცემაც გაუკეთა და სანტოსმაც მეტოქეს ანგარიშით 4-0 მოუგო. ნეიმარი გახდა 2012 წლის რეკოპას საუკეთესო ფეხბურთელი, მან მეორე შეხვედრაში გოლიც გაიტანა. ტიტული სანტოსმა მოიგო. ნეიმარმა ბრაზილიის საფეხბურთო ჩემპიონატი 14 გატანილი გოლითა და საუკეთესო თავდამსხმელის ტიტულით დაასრულა. იმავე სეზონში ნეიმარმა ბრაზილიის ოქროს ბურთი, არტურ ფრიდენრაიხის ჯილდო და არმანდო ნოგეირას ალაფი მოიგო. ის წარადგინეს ფიფა-ს ფერენც პუშკაშის ჯილდოზე, თუმცა ბრაზილიელი მესამე ადგილზე გავიდა და გამარჯვებულ მიროსლავ სტოხს წინააღმდეგობა ვერ გაუწია. ნეიმარი სამხრეთ ამერიკის 2012 წლის საუკეთესო ფეხბურთელი გახდა. გავრცელებული ინფორმაციით, მაშინ სანტოსსა და საფეხბურთო კლუბ ბარსელონას შორის მოლაპარაკებებმა საბოლოო ეტაპს მიაღწია, თუმცა ნეიმარმა ერთ-ერთ ინტერვიუში, ეს ყველაფერი უარყო და აღნიშნა, რომ არც ბარსელონასთან და არც სხვა კლუბებთან არანაირი შეთანხმება ყოფილა.

#### 2013 წლის სეზონი 
19 იანვარს 2013 წლის ლიგა პაულისტას გახსნით მატჩში ნეიმარმა ორი გოლი გაიტანა და სანტოსმა ანგარიშით 3–1 ს.კ. სან-ბერნარდუ დაამარცხა. ოთხი დღის შემდეგ, 23 იანვარს, ნეიმარმა კვლავ გაიტანა ბოტაფოგოსთან (რპ) ანგარიშით 3–0 მოგებულ მატჩში. 3 თებერვალს ლიგა პაულისტაზე სან-პაულუს წინააღმდეგ მატჩში, რომელიც სანტოსმა ანგარიშით 3–1 მოიგო, ნეიმარმა გოლიც გაიტანა და ორი საგოლე გადაცემაც შეასრულა.2013 წლის 18 მარტს, ნეიმარმა განაცხადა, რომ ოცნებობდა ევროპაში, ისეთ დიდ კლუბებში თამაშზე, როგორიცაა ბარსელონა, რეალ მადრიდი და ს.კ. ჩელსი. თუმცა მან იქვე განაცხადა, რომ არ არსებობს არავითარი სპეკულაციები იმის შესახებ თუ როდის წავა ის სანტოსიდან. „მაშინ დავტოვებ სანტოსს, როცა მომესურვება”, — განაცხადა ფეხბურთელმა

2013 წლის 13 აპრილს,  წინააღმდეგ მატჩში, ლიგა პაულისტაზე „სანტოსი” უნიაო ბარბარენსეს შეხვდა და ანგარიშით 4-0 დაამარცხა, ოთხივე გოლი ნეიმარმა გაიტანა.

25 აპრილს მისმა აგენტმა და მამამ განაცხადეს, რომ ნეიმარი ევროპაში 2014 წლის მსოფლიო საფეხბურთო ჩემპიონატამდე გადავა სათამაშოდ.

2013 წლის 26 მაისს, ნეიმარმა სანტოსის მაისურით ბოლო მატჩი ფლამენგოს წინააღმდეგ ჩაატარა. შეხვედრა არა სანტოსში, არამედ ბრაზილიის დედაქალაქ ბრაზილიაში, გარინჩას სახელობის ეროვნულ სტადიონზე გაიმართა. მატჩში ნეიმარმა გოლი ვერ გაიტანა და სანტოსმაც ვერ მოიგო. ნეიმარი ქომაგებს გოლის გარეშე, მაგრამ თვალცრემლიანი გამოემშვიდობა. ნეიმარმა ბრაზილიის ჰიმნზე იტირა.

### ბარსელონა
[thumb|right|ნეიმარის წარდგენა „ბარსელონაში”, [კამპ ნოუზე, 2013.]]
2013 წლი 24 მაისს „სანტოსის” მესვეურებმა განაცხადეს, რომ მიიღეს ორი შემოთავაზება ნეიმარის ტრანსფერთან დაკავშირებით. „Marca”-ს ინფორმაციით, ეს კლუბები „რეალი” და „ბარსელონა” იყვნენ. საბოლოო არჩევანი ნეიმარს უნდა გაეკეთებინა.
 მომდევნო დღეს მიღებული გადაწყვეტილება 21 წლის ფეხბურთელმა სოციალური ქსელების მეშვეობით თავად გაავრცელა. ნეიმარმა განაცხადა, რომ ბარსელონასთან კონტრაქტს რამდენიმე დღეში მოაწერდა, ხოლო უშუალოდ კლუბს ფიფა-ს 2013 წლის კონფედერაციის თასის შემდეგ შუერთდებოდა. ფინანსურ მხარეებს კლუბები არ ახმაურებდნენ, მაგრამ ესპანურმა გამოცემა Marca-მ საკუთარ წყაროზე დაყრდნობით დაწერა, რომ ტრასფერის ღირებულება 50 მილიონი ევრო, ხოლო ნეიმარის ყოველწლიური ანაზღაურება 7 მილიონი ევრო იქნებოდა. აღსანიშნავია, რომ მადრიდის „რეალი” ნეიმარს და მის კლუბს უკეთეს ფინანსურ პირობებს სთავაზობდა, მაგრამ თავად ფეხბურთელმა განაცხადა, რომ „ბარსელონაში” თამაშზე ოცნებობს. „ბარსელონას” ოფიციალური საიტის ცნობით, კონტრაქტი ხუთ წელიწადზე იქნება გათვლილი.
2013 წლის 3 ივნისს, ნეიმარმა სამედიცინო შემოწმების გავლის შემდეგ „ბარსელონასთან” კონტრაქტი 2018 წლის ივნისამდე გააფორმა. ნეიმარი ესპანურმა კლუბმა გუნდის გულშემატკივრებს კამპ ნოუზე წარუდგინა. პრეზენტაციას 56 500 გულშემატკივარი დაესწრო, რაც სარეკორდო რიცხვი იყო კლუბის ვიცე-პრეზიდენტი ჟოსეპ  მარია ბართლომეუმ განცხადები „ბარსელონას” ტრანსფერი €57 მილიონი ევრო დაუჯდა (მსოფლიო საფეხბურთო ისტორიაში ეს ტრანსფერი ყველაზე ძვირადღირებულთა სიაში მეათეა), ხოლო კატალონიური კლუბიდან ნეიმარის ყიდვის მსურველ კლუბს €190 მილიონი ევროს გადახდა მოუწევს. მიუხედავად ამისა, იყო საშიშროება, რომ ნეიმარის ფიზიკური კონდიციები ევროპული ფეხბურთის მოთხოვნებს ვერ აკმაყოფილებდა და ფეხბურთელს ამის გამოსასწორებლად დიდი დრო დასჭირდებოდ.

#### გამოძიება ტრანსფერის შესახებ
მადრიდულის პრესის ცნობით, „ბარსელონას” ნეიმარის ტრანსფერი 95 მილიონი ევრო, გავრცელებულ ინფორმაციაზე გაცილებით მეტი დაუჯდა.  ამ თანხიდან, ახალგაზრდა ბრაზილიელი ვარსკვლავის მშობლიურმა კლუბმა „სანტოსმა” მხოლოდ 17 მილიონი მიიღო. 40 მილიონი ნეიმარის მამის კუთვნილებაში მყოფი კომპანიის „N&N”-ის ანგარიშზე ჩაირიცხა. მანვე რვანახევარი მილიონი საკომისიო მიიღო. 8 მილიონამდე დაჯდა „სანტოსის” კიდევ სამი ახალგაზრდა ფეხბურთელის უპირატესი შესყიდვის უფლება. 2,5 მილიონი კი სხვადასხვა აგენტმა აიღო. ამ საკითხზე ესპანეთის პროკურატურამ გამოძიება დაიწყო „ბარსელონას” პრეზიდენტმა სანდრო როსელიმ ეს ინფორმაცია უარყო 7 აგვისტოს, ტაილანდის საფეხბურთო ნაკრების წინააღმდეგ ამხანაგურ შეხვედრაში ნეიმარმა პირველი გოლი გაიტანა. ეს მატჩი ბანგკოკში გაიმართა და „ბარსამ” ანგარიშით 7–1 გაიმარჯვა.

„ბარსელონას” რიგებში ნეიმარის ოფიციალური დებიუტი 2013 წლის 18 აგვისტოს, ესპანეთის ჩემპიონატში, ლევანტე მატჩში შედგა. ნეიმარი მოედანზე 63-ე წუთზე, ალექსის სანჩესის ნაცვლად გამოჩნდა. შეხვედრა „ბარსამ” ანგარიშით 7–0 მოიგო. 21 აგვისტოს ბრაზილიელმა ოფიციალურ დონეზე „ბარსელონას” რიგებში, 2013 წლის ესპანეთის საფეხბურთო სუპერთასზე ატლეტიკო მადრიდთან შეხვედრაში პირველი გოლი გაიტანა. ფეხბურთელის დებიუტი უეფა-ს ჩემპიონთა ლიგაზე შედგა 18 სექტემბერს აიაქსის წინააღმდეგ ანგარიშით 4-0 მოგებულ შეხვედრაში, რომელშიც ნეიმარ და სილვამ ხერარდ პიკეს საგოლე გადაცემაც გაუკეთა. ნეიმარმა ესპანეთის ლა ლიგაში სადებიუტო გოლი 24 სექტემბერს, კამპ ნოუზე რეალ სოსიედადის წინააღმდეგ ანგარიშით 4-0 მოგებულ მატჩში, მე-5 წუთზე შეძლო..

2013 წლის 26 ოქტომბერი, ნეიმარმა თავის სადებიუტო ელ კლასიკოზე, კამპ ნოუზე რეალ მადრიდს გოლი გაუტანა. „ბარსამ” ანგარიშით 2-1 გაიმარჯვა.

ნეიმარმა 2013 წლის 11 დეკემბერს, ჩემპიონთა ლიგაზე, სელტიკის წინააღმდეგ 6-1 მოგებულ მატჩში ჰეტ-ტრიკი შეასრულა.
#### 2014–15 წლების სეზონი
200px|მინი|ნეიმარი ვილიარეალის წინააღმდეგ
2014 წლის 13 სექტემბერს, შეცვლაზე შემოსულმა ნეიმარმა გაიტანა თავისი პირველი ორი გოლი 2014–15 სეზონში, შედეგად ბარსელონამ ატლეტიკ ბილბაო დააამარცხა 2-0. 27 სექტემბერს გრანადა ბარსელონამ 6-0 დაამარცხა სადაც ნეიმარმა ჰეთ-თრიკი შეასრულა, ხოლო მომდევნო სამი მატიდან სამივეში გოლი გაიტანა.

2015 წლის 24 იანვარს, ბარსელონამ ელჩე 6-0 დაამარაცხა, სადაც ნეიმარმა 2 გოლი გიატანა და 2 ასისტიც შეასრულა. 28 იანვარს კოპა დელ რეის მეოთხედფინალში ატლეტიკოს წინააღმდეგ სეზონში მე-20-ე გოლი გაიტანა. 4 მარტს, კოპა დელ რეის ნახევარფინალში ვილიარეალის წინააღმდეგ დუბლი შეასრულა, ეს მატჩი ბარსელონამ 3-1 მოიგო და ისტორიაში 37-ედ გავიდა ესპანეთის თასის ფინალში. 21 აპრილს, ჩემპიონთა ლიგის მეოთხედფინალში პარი სენ-ჟერმენის წინააღმდეგ სეზონში 30-ე გოლი გაიტანა. მაისში, ჩემპიონთა ლიგის ნახევარფინალში მიუნხენის ბაიერნის წინააღმდეგ მატჩის ბოლო გოლი გაიტანა. ერთი კვირის შემდეგ, ალიანც არენაზე ბარსელონას რიგებში 2 გოლი გაიტანა, რითაც გუნდი ჩემპიონთა ლიგის ფინალში გაიყვანა(მატჩი დამთავრდა ანგირიშით, 3-2 ბაიერნის სასარგებლოდ). ბარსელონამ რეალ სოსიედადი 2-0 დაამარცხა, სადაც პირველი გოლი ნეიმარმა გაიტანა. 

17 მაისს, ატლეტიკო მადრიდთან 1-0 გამარჯვების შემდეგ ბარსელონამ ლა ლიგის ტიტული ოფიციალურად გაინაღდა. 30 მაისს, ბარსელონამ ატლეტიკ ბილბაო, კოპა დელ რეის ფინალში 3-1 დაამარცხა, სადაც ნეიმარმა მეორე გოლი გაიტანა. როდესაც ბარსელონა იგებდა თამაშს ნეიმარმა ბოლო წუთებზე ბურთით ტექნიკური მოძრაობები შეასრულა, რასაც ანდონ ირაოლამ არასპორტული საქციელი უწოდა. ბარსელონას იმჟამინდელმა წვრთნელმა, ლუის ენრიკემ ნეიმარი დაიცვა და თქვა, რომ ეს ბრაზილიაში სრულიად მისაღები საქციელია. 

6 ივნისს, ჩემპიონთა ლიგის ფინალში, ბარსელონამ დაამარცხა ტურინის იუვენტუსი ანგარიშით 3-1 და მოიგო ისტორიაში მეხუთედ ეს ტიტული, ნეიმარმა ამ თამაშში მესამე გოლი გიატანა. ბარსელონა გახდა ისტორიაში პირველი კლუბი, რომელმაც ორჯერ მოიგო ტრებლი. ნეიმარი გახდა მერვე ფეხბურთელი, რომელმაც მოიგო კოპა ლიბერტადორესი და ჩემპიონთა ლიგა, ასევე პირველი ფეხბურთელი, რომელმაც ორივე ფინალში გაიტანა. ნეიმარმა სეზონში გაიტანა 39 გოლი, საიდანაც 10 იყო ჩემპიონთა ლიგაზე, შედეგად ის გახდა ტურნირის ბომბარდირი მესისთან და რონალდუსთან ერთად. ბარსელონას შემტევმა ტრიომ, მესიმ, სუარესმა და ნეიმარმა(იგივე MSN), სეზონში 122 გოლი გაიტანეს, რაც ესპანური ფეხბურთის ისტორიაში საუკეთესო შედეგია.

#### 2015–16 წლების სეზონი
ყბაყურის გამო, ნეიმარმა გამოტოვა 2015 წლის უეფას სუპერთასის ფინალი და 2015 წლის ესპანეთის სუპერთასი. 17 ოქტომბერს, ბარსელონამ რაიო ვალეკანო 5-2 დაამარცხა, სადაც ნეიმარმა 3 გოლი გაიტანა. 21 ნოემბერს, ბარსელონამ რეალ მადრიდი 4-0 დაამარცხა, სადაც მან 1 გოლი გაიტანა და ქუსლით ასისტი გაუკეთა ინიესტას. 28 ნოემბერს რეალ სოსიედადს დუბლი გაუტანა და სეზონში 12 თამაშში 14 გოლი დაუგროვდა. 30 ნოემბერს, 2015 წლის ოქროს ბურთის დაჯილდოებაზე მან მესამე ადგილი დაიკავა მესისა და რონალდუს გვერდით. 2016 წლის 22 მაისს, კოპა დელ რეის ფინალის დამატებით დროში გაიტანა გოლი და მესი, სუარესი, ნეიმარის ტრიოს სეზონში 131-ე გოლი დაუგროვდა, რითაც თავიანთი გასულ წელს დამყარებული რეკორდი გააუმჯობესეს.

#### 2016–17 წლების სეზონი
„მიუხედავად იმისა, რომ არის 1% შანსი, ჩვენ გვექნება 99% რწმენა.”
მინი|ბარსელონა-პსჟ თამაში, ნეიმარი მოედნის ცენტრში ბურთით
ჩემპიონთა ლიგის 1/8 ფინალში, ბარსელონამ ყველასათვის მოულოდნელად პარი სენ-ჟერმენი 6-1 დაამარცხა, სადაც ნეიმარმა უდიდესი წვლილი შეიტანა გამარჯვებაში, მან 2 გოლი გაიტანა და ბოლო გოლი მისი გადაცემით გაიტანა სერხი რობერტომ. შედეგად ის მატჩის საუკეთესო ფეხბურთელად დასახელდა. 2017 წლის 14 თებერვალს, ბარსელონამ პარი სენ-ჟერმენთან 4-0 წააგო, განმეორებით მატჩში კი ბარსელონამ 6-1 დაამარცხა რაც ისტორიაში ყველაზე დიდი ქამბექია. 

2 აპრილს, გრანადასთან ნეიმარმა თავისი მე-100-ე გოლი გაიტანა ბარსელონას მაისურით. 27 მაისს ნეიმარმა გაიტანა გოლი 2017 წლის კოპა დელ რეის ფინალში, ეს იყო მისი 105-ე გოლი კლუბში.
#### ბარსელონას დატოვების გადაწყვეტილება
ბარსელონას ყოფილი კაპიტნის ჩავის თქმით, ნეიმარმა თანაგუნდელებს ბარსელონას დატოვების სურვილი 2017 წლის ივნისში მესის ქორწილში აცნობა. 2017 წლის ივლისისთვის, მედიაში გაჩნდა ვარაუდი, რომ ნეიმარს სურდა პსჟ-ში გადასვლა, კლუბი აწარმოებდა მოლაპარაკებებს ბარსელონას ოფიციალურ პირებთან. 25 წლის ასაკში, ნეიმარი მოტივირებული იყო დაეტოვებინა ბარსელონა, რათა გამოსულიყო მესის ჩრდილიდან და ყოფილიყო ერთადერთი ვარსკვლავი გუნდში, რაც გაზრდიდა მისთვის ოქროს ბურთის მოგების ალბათობას. ბარსელონას პრეზიდენტმა, ბარტომეუმ, აღიარა, რომ უძლური იყო მისთვის წასვლა გადაეფიქრებინა: "ნეიმარი ჩვენი ერთ-ერთი საუკეთესო მოთამაშეა და ამიტომ არ გვინდა მისი დაკარგვა", - თქვა მან. „ჩვენ გვინდა, რომ მან ჩვენთან ერთად გააგრძელოს. მას ჯერ კიდევ ოთხი წელი აქვს კონტრაქტი, ასე რომ სხვა არაფერია სათქმელი [...] თქვენ იცით, რომ მოთამაშეები წყვეტენ, სურთ თუ არა წასვლა, მათ შეუძლიათ გადაწყვიტონ.“ 2017 წლის 2 აგვისტოს ნეიმარმა სთხოვა ბარსელონას, რომ მისთვის წასვლის უფლება მიეცათ.

### პარი სენ-ჟერმენი 
150px|მინი|ნეიმარის პრეზენტაცია პარი სენ-ჟერმენში
2017 წლის 3 აგვისტოს, ბარსელონამ გამოაცხადა, რომ ნეიმარის კანონიერმა წარმომადგენლებმა კლუბს გადაუხადეს 222 მილიონი ევრო, რაც გახდა ყველაზე ძვირადღირებულ ტრანსფერი ფეხბურთის ისტორიაში. 

ნეიმარი შეუერთდა პსჟ-ს და კონტრაქტი გააფორმა 2022 წლამდე. მას 10 ნომრიანი მაისური ხავიერ პასტორემ შესთავაზა "მობრძანების საჩუქრის" სახით. ბევრი მიიჩნევდა, რომ პსჟ-მ ნეიმარი ჩემპიონთა ლიგის მოსაგებად გადმოიყვანა. 

ნეიმარსა და ბარსელონას ფანებს შორის ურთიერთობა ძალიან დაიძაბა, მათ შორის ბევრი გულშემატკივარი მის მაისურს ქუჩაში წვავდა.
მისი წარდგენის ცერემონიის ტრანსლაციას 85 მილიონი ბრაზილიელი უყურებდა.

#### 2017-18 წლების სეზონი 
150px|მინი|ნეიმარი ლილის წინააღმდეგ 2018 წელი
ნეიმარის დებიუტი Les Rouge-et-Bleu-ში 2017 წლის 13 აგვისტოს შედგა, გოლი გაიტანა და კიდევ ერთი საგოლე პასი გააკეთა. ნეიმარის პარიზში ჩასვლის აჟიოტაჟის გამო, მატჩის ტრანსლაცია 183 ქვეყანაში მიმდინარეობდა. მატჩის შემდეგ ნეიმარმა თქვა: "ხალხს ჰგონია, რომ "ბარსას" დატოვება სიკვდილია, მაგრამ ეს პირიქითაა [...] მე ისეთი ცოცხალი ვარ, როგორც არსდროს". 

შემდეგ ლიგა 1-ის მატჩში ტულუზას წინააღმდეგ დუბლი შეასრულა. შეიქმნა ძლიერი შემტევი ტრიო, რომელიც შედგებოდა ფრანგი ახალგაზრდა ფეხბურთელის კილიან მბაპეს, ურგვაელი ედინსონ კავანისა და ნეიმარისგან. ნიემარმა პსჟ-ს შემადგენლობაში უეფას ჩემპიონთა ლიგის 2017-18 წლების სეზონის ჯგუფური ეტაპის ორივე თამაშში თითო გოლი გაიტანა, შედეგად სელტიკი 5-0 დაამარცხეს, ხოლო მიუნხენის ბაიერნი 3-0. ოქროს ბურთის ნომინაციაში, ნეიმარმა მესამე ადგილი დაიკავა, ხოლო Guardian-მა ის მესამე საუკეთესო ფეხბურთელად დაასახელა, ორივე შემთხვევაში წინ უსწრებდნენ კრიშტიანუ რონალდუ და ლიონელ მესი. 

2018 წლის 25 თებერვალს, მარსელის 3-0 დამარცხების შემდეგ, ნეიმარმა მარჯვენა ფეხის მეხუთე მეტატარსალური ძვალი მოიტეხა, რის გამოც ოპერაციის გაკეთება მოუწია. მიუხედავად იმისა, რომ ტრავმის გამო სათამაშოდ დიდი პერიოდი გაუცდა, მან სეზონის 30 ჩატარებულ მატჩში 28 გოლი და ჩემპიონთა ლიგის 7 მატჩში 6 გოლი გაიტანა. ასეთი შედეგიანი სეზონის ჩატარების გამო, მას ლიგა 1-ის წლის საუკეთესო მოთამაშის ჯილდო გადასცეს.

#### 2018-19 წლების სეზონი 
2018 წლის 18 აგვისტოს, კაენთან ნეიმარმა გაიტანა სეზონში კლუბის სადებიუტო გოლი. მომდევნო მატჩში კი გენგამს პენალტი გაუტანა. შემდეგ თამაშში კი პსჟ-ს შემტევმა ტრიომ, ნეიმარმა, კავანიმ და მბაპემ თითო გოლი გაიტანეს და ანჟე 3-1 დაამარცხეს. 3 ოქტომბერს, ჩემპიონთა ლიგის ჯგუფურ მატჩში ცრვენა ზვეზდას წინააღმდეგ ჰეთ-თრიქი შეასრულა. მან ფეხის ტრავმა მიიღო 2019 წლის იანვრის ბოლოს, რის გამოც ის ვერ დაეხმარა თავის გუნდს ჩემპიონთა ლიგის 1/8 ფინალში მანჩესტერ იუნაიტედის წინააღმდეგ. მანჩესტერ იუნაიტედმა პსჟ დაამარცხა და 1/4 ფინალში გავიდა. ლიგიდან გამოვარდნის შემდეგ, ნეიმარმა ინსტაგრამზე შეურაცხყოფა მიაყენა მატჩის მსაჯს ბოლო წუთზე დადებული პენალტის გამო; უპატივცემლობის ბრალდებით უეფამ ნეიმარი 3 თამაშით ჩემპიონთა ლიგას ჩამოაშორეს. 

2019 წლის 27 აპრილს, საფრანგეთის საფეხბურთო თასის ფინალში ნეიმარმა გოლი გაიტანა, მაგრამ რენმა თამაში შემოაბრუნა და პენალტების სერიაში მოიგო. მატჩის შემდეგ გავრცელდა ვიდეო სადაც ნეიმარმა სახეში დაარტყა ფანს რომელიც უღებდა და შეურაცხყოფას აყენებდა. მან აღიარა, რომ არასწორად მოიქცა, მაგრამ დაამატა, რომ გულგრილია არავინ არ უნდა დარჩენილიყო.

#### 2019-20 წლების სეზონი 
ნეიმარმა, სეზონის პირველი თამაში 14 სექტმებერს გამართა სადაც სტრასბურგს გამარჯვების გოლი მაკრატელათი დამატებით დროში გაუტანა. მომდევნო მატჩში ლიონს გამარჯვების გოლი გაუტანა და 1-0 მოიგო პსჟ-მ. ნეიმარმა ბარძაყის ტრავმა მიიღო ოქტომბერში, ბრაზილიის ნაკრებში თამაშისას. ის დაბრუნდა პსჟ-ში სათამაშოდ ჩემპიონთა ლიგის ჯგუფურ მატჩში მადრიდის რეალის წინააღმდეგ 26 ნოემბერს, რომელიც ფრედ დასრულდა, ანგარიშით 2–2. 

2020 წლის 24 ივლისს, პანდემიის დასრულების შემდეგ საფრანგეთის საფეხბურთო თასის ფინალში სენტ-ეტიენის წინააღმდეგ გოლი გაიტანა და მატჩი პსჟ-მ 1-0 მოიგო ეს თამაში. 31 ივლისს, პსჟ-მ მოიგო 2020 წლის საფრანგეთის ლიგის თასის ფინალი, რაც ნეიმარისთვის მეორე შიდა ჩემპიონატის ტრიპლეტი იყო. 

12 აგვისტოს, ჩემპიონთა ლიგის 1/4 ფინალში, ატალანტას წინააღმდეგ ასისტი გააკეთა და გუნდი ნახევარფინალში გავიდა. მისი პერფორმანსის შემდეგ BBC-მ მეორე დღეს სტატია გამოაქვეყნა სათაურით „ნეიმარი: დღესდღეობით მსოფლიოს საუკეთესო მოთამაშე?“. ნახევარფინალში ლაიფციგის წინააღმდეგ ასისტი შეასრულა და გუნდი ჩემპიონთა ლიგის ფინალში გავიდა. Marca-ც უწოდებდა მსოფლიოს საუკეთესო მოთამაშეს. საბოლოოდ ფინალში პსჟ-მ ბაიერნთან 1-0 წააგო.

#### 2020-21 წლების სეზონი 
ნეიმარისთვის სეზონი კოვიდ 19-ის დადასტურებით დაიწყო ამიტომაც მოუწია პირველი თამაშების გაცდენა. 

სეზონში პირველი გოლი 2 ოქტომბერს ანჟერი წინააღმდეგ გაიტანა სადაც მან ფუბლი შეასრულა. ეს იყო მისი 72-ე გოლი და შევიდა კლუბის ტოპ 10 ბომბარდირის სიაში. 28 ოქტომბერს, ბაშაქთეშირთან მატჩში 26 წუთზე ტრავმა მიიღო და თამაში დატოვა. 20 ნოემბერს მონაკოსთან დაბრუნდა და უგოლოდ დაასრულა მატჩი, რომელიც წააგო. 24 ნოემბერს, ჩემპიონთა ლიგაზე ლაიპციგის წინააღმდეგ თავისი პირველი გოლი გაიტანა ტრავმის შემდეგ. 

28 ნოემბერს, ბორდოს წინააღმდეგ ლიგა 1-ში თავისი 50-ე გოლი გაიტანა. ამით ის გახდა პირველი ფეხბურთელი კლუბის ისტორიაში, რომელმაც 58 მატჩში 50 გოლი გაიტანა. 2 ოქტომბერს, პსჟ-მ მანჩესტერ იუნაიტედი ჩემპიონთა ლიგაზე დაამრაცხა, სადაც გოლი ნეიმარმაც გაიტანა. მან თავისი მესამე ჩემპიონთა ლიგური ჰეთ-თრიქი ბაშაქთეშირის წინააღმდეგ გაიტანა, ეს მატჩი პარიზელებმა 5-1 მოიგეს. ის გახდა პირველი ფეხბურთელი, რომელმაც 20 გოლი გაიტანა ჩემპიონთა ლიგაზე 2 სხვადასხვა გუნდის მაისურით. 13 დეკემბერს ლიონთან მატჩში, ტიაგო მენდესის დარტყმის შემდეგ ტერფის ტრავმა მიიღო და მოედნის დატოვება მოუწია. მას მოუწია 3 კვირის გამოტოვება და მკურნალობა. 13 იანვარს დაბრუნდა და საფრანგეთის საფეხბურთო სუპერთასის ფინალში გამარჯვების მომტანი პენალტი გაიტანა. 10 თებერვალს, კაენთან მატჩში კიდევ ერთი ტრავმა მიიღო და 21 მარტამდე მოუწია გამოტოვება. 

2020-21 წლების ჩემპიონთა ლიგის ნახევარფინალში, მანჩესტერ სიტისთან დამარცხდა პსჟ და ტურნირს გამოეთიშა. 8 მაისს ნეიმარმა პარი სენ-ჟერმენთან კონტრაქტი 2025 წლამდე გაახანგრძლივა.

#### 2021-22 წლების სეზონი 
2021 წლის 10 აგვისტოს, ნეიმარის ყოფილმა თანაგუნდელმა, ლიონელ მესიმ, ხელი მოაწერა კონტრაქტს და პსჟ-ში გადავიდა. 29 აგვისტოს, ნეიმარმა თავისი პირველი მატჩი ჩაატარა სეზონში, რეიმსთან. მესიმ შეცვალა ნეიმარი მატჩის 66-ე წუთზე და ფრანგულ კლუბში მისი დებიუტი შედგა. 19 სექტემბერს, ნეიმარმა პენალტით თავისი პირველი გოლი გაიტანა 2021-22 სეზონში. მან კარიერაში მე-400 გოლი გაიტანა 6 ნოემბერს ბორდოს წინააღმდეგ, სადაც დუბლი გაიტანა და დაეხმარა გუნდს მატჩის 3–2 მოგებაში. 

28 ნოემბერს ნეიმარმა ტერფის ტრავმა მიიღო სენტ-ეტიენთან და 85-ე წუთზე საკაცით გაიყვანეს. 2022 წლის 15 სექტემბერს, ტრავმის შემდეგ დაბრუნდა ჩემპიონთა ლიგის ჯგუფურ თამაშში მადრიდის რეალის წინააღმდეგ, ამ თამაშში ნეიმარმა ასისტი გააკეთა და თამაში 1-0 დამთავრდა პსჟ-ს სასარგებლოდ. ოთხი დღის შემდეგ, ნანტთან ლიგა 1-ში დაბრუნდა, სადაც პენალდი ვერ გამოიყენა და 1 გოლი ფაიტანა. 13 მარტს, 1/8 ფინალში მადრიდის რეალთან გამოვარდნის შემდეგ ნეიმარი და მესი გააკრიტიკეს ფანებმა. 21 მაისს, პსჟ-ს მაისურით მეასე გოლი გაიტანა მეცის წინააღმდეგ. სეზონის ბოლოს ნეიმარს 13 გოლი და 8 ასისტი დაუგროვდა, რაც მისთვის ევროპაში ჩამოსვლის შემდეგ ყველაზე ცუდი მაჩვენებლია.

#### 2022-23 წლების სეზონი 
ლიგაზე მიღებული იმედგაცრუებისა და ცუდი სეზონის შემდეგ პრესაში ხშირად იწერებოდა ნეიმარის წასვლის შესახებ, მაგრამ საბოლოოდ ის კლუბში დარჩა. მან სეზონი თავიდანვე შედეგიანად დაიწყო, შეასრულა ჰეთ-თრიკი კლერმონთან და ლილთან 2 გოლს სამი საგოლე გადაცემაც მიამატა. მას შეტევაში ყავდა დამხმარედ მბაპე და მესი. 

მას შემდეგ რაც, ლიგა 1-ის 5 მატჩში 13 გოლში მიიღო მონაწილეობა ის ლიგის აგვისტოს თვის საუკეთესო მოთამაშედ დასახელდა. ნომებრისთვის ის სეზონის ერთ-ერთ საუკეთესო მოთამაშედ მიიჩნეოდა, რადგან 11 გოლი და 9 ასისტი ქონდა გაკეთებული 13 თამაშში. ასეთი გამობრწყინების შემდეგ ის მოიაზრებოდა ოქროს ბურთის მთავარ პრეტენდენტებს შორის, მბაპესა და ერლინგ ჰოლანდთან ერთად. 

2023 წლის 6 მარტს პსჟ-მ გამოაცხადა, რომ ნეიმარი დოჰაში ოპერაციას გაიკეთებდა და სეზონის დარჩენილ თამაშებს გამოტოვებდა. ამან განაპირობა ის, რომ ნეიმარმა გამოტოვა პსჟ-ს ჩემპიონთა ლიგის მერვედფინალური ეტაპის საპასუხო მატჩი მიუნხენის ბაიერნთან, რომელშიც პსჟ საბოლოოდ გამოეთიშა ტურნირს. მას შემდეგ, რაც გავრცელდა ინფორმაცია, რომ მესი დატოვებდა კლუბს კონტრაქტის ვადის ამოწურვის შემდეგ, PSG-ს მხარდამჭერთა ჯგუფი შეიკრიბა კლუბის შტაბ-ბინასთან, გააპროტესტეს კლუბის მიმართულება და შეურაცხყოფა მიაყენეს კლუბის სხვადასხვა ფიგურას, მათ შორის ნეიმარს. პსჟ-ს რამდენიმე წარმომადგენელი მასთან მივიდა და კლუბის დატოვება მოსთხოვეს.

#### აგვისტო 2023: კლუბიდან წასვლა 
მიუხედავად იმისა, რომ ნეიმარი კლუბის ისტორიაში ტოპ 10 საუკეთესო ბომბარდირს შორის არის, მოიგო 10 ტიტული მათ შორის 5 ლიგა 1, მას ხშირად აწუხებდა ტრავმიანობა. პარი სენ-ჟერმენში ყოფინისას მიიღო 20 ტრავმა და გამოტოვა 119 თამაში, ასეთი შედეგი არც სანტოსში ყოფინისას არ დაფიქსერებულა და არც ბარსელონაში. როგორც ჯეიმს ვესტვუდი წერს, მან თავისი საუკეთესო წლები პსჟ-ში გადასვლით გაფლანფა, მას მთელი „მსოფლიო ფეხქვეშ ქონდა“ 2017 წელს, როცა პსჟ-ში გადავიდა, მან ხელიდან გაუშვა შანსი იმისა, რომ მესისა და პელეს გვერდით დამდგარიყო.

2022-23 წლების სეზონის ბოლო, პსჟ-ს მესვეურებმა გადწყვიტეს გუნდში ცვლილებები განეხორციელებინათ. მათ მესის და სერხიო რამოსს კონტრაქტი არ გუხანგრძლივეს და ლუის ენრიკეს მოსვლის შემდეგ მარკო ვერატი და ნეიმარი კლუბიდან გაუშვეს, რადგან მათ გეგმაში არ შედიოდნენ. პრესაში იწერებოდა იმის შესახებ, რომ ნეიმარი ბარსელონაში დაბრუნდებოდა, მაგრამ ჩავის არ სურდა მისი გუნდში გადმოსვლა, ნეიმარით არც სხვა ევროპული გუნდები არ დაინტერესებულან.
### ალ-ჰილალი 
2023 წლის 15 აგვისტოს, შედგა ნეიმარის ტრანსფერი და ის გადავიდა საუდის პრო ლიგისი გუნდ, ალ ჰილალში. ბოლო მონაცემებით ეს ტრანსფერი 90 მილიონი ევრო დაუჯდა ალ ჰილალს, რაც არაბეთის ჩემპიონატის რეკორდული მაჩვენებელია. ცნობილი გახდა, რომ ის წელიწადში 150 მილიონ ევროს გამოიმუშავებდა, რაც ექვსჯერ მეტია ვიდრე პსჟ-ის ხელფასი.

სხვადასხვა მედიასაშუალებებმა ნეიმარს უწოდეს "პრინცი, რომელიც არასოდეს გამხდარა მეფე", რადგან 2015 წელს "ბარსელონასთან" გამარჯვების შემდეგ ევროპა დატოვა "ოქროს ბურთის" და მეტი ჩემპიონთა ლიგის ტიტულის გარეშე. 

3 ოქტომბერს, ნეიმარმა თავისი სადებიუტო გოლი გაიტანა კლუბის მაისურით, მაგრამ მას ბევრი არ უთამაშია, რადგან ნოემბერში ტრავმა მიიღო და სეზონის ბოლომდე მატჩების გამოტოვება მოუწია.
#### 2023-2024: პირველი მატჩები ტრავმამდე 
2023 წლის 15 სექტემბერს, მას საკლუბო დებიუტი საუდის არაბეთში, „ალ-რიადთან“ 6–1 გამარჯვების მატჩში ჰქონდა, სადაც სათადარიგოთა სკამიდან შევიდა მოედანზე და თანამემამულე ბრაზილიელის, მალკომის, გოლს საგოლე გადაცემა გაუკეთა. იმავე წელს, 3 ოქტომბერს, ნეიმარმა კლუბის რიგებში პირველი გოლი გაიტანა AFC ჩემპიონთა ლიგის ჯგუფური ეტაპის მატჩში, სადაც „ნასაჯი მაზანდარანი“ 3-0 დაამარცხა. ახალი კლუბის მაისურით ხუთი თამაშის შემდეგ, ნეიმარმა 2023 წლის ოქტომბერში, სანაკრებო თამაშებზე, წინა ჯვარედინი მყესი გაიწყვიტა, რის გამოც ვეღარ შეძლო სეზონის ბოლომდე დაბრუნება. ალ-ჰილალმა ლიგის ტიტული მოიგო; მიუხედავად იმისა, რომ ნეიმარმა ლიგაში მხოლოდ სამი თამაში ჩაატარა, მან კარიერაში მერვე ლიგის ტიტული მოიპოვა.
#### 2024–25: ტრავმის შემდეგ დაბრუნება და კონტრაქტის შეწყვეტა 
ნეიმარი მოედანზე დაბრუნდა 2024 წლის 21 ოქტომბერს, ალ-ჰილალისა და ალ-აინის ჩემპიონთა ლიგის მატჩში, რითაც იგი ხანგრძლივი არყოფნის შემდეგ დაუბრუნდა გუნდს. თუმცა, რამდენიმე კვირის შემდეგ მან ბარძაყის კუნთის ტრავმა მიიღო, რის გამოც წლის დარჩენილი ნაწილი ვერ ითამაშა.

2025 წლის 17 იანვარში ნეიმარმა ინტერვიუში განაცხადა, რომ ბრაზილიაში დაბრუნებას განიხილავდა: „მე ყოველთვის ვამბობდი, რომ ფლამენგოში თამაში მინდა ყველაფრის გამო, რაც ფლამენგოსთან არის დაკავშირებული, მაგრამ სანტოსი ჩემი ბავშვობის სიყვარულია, ჩემი სახლია“. იანვრის ბოლოს, ნეიმარი 2024–25 წლების სეზონის მეორე ნახევარში ლიგის გათამაშებაში განაცხადში არ მოხვდა. 2025 წლის 27 იანვარს კლუბმა განაცხადა რომ მისი კონტრაქტი ორმხრივი თანხმოვით შეწყდებოდა. 

ნეიმარმა „ალ ჰილალის“ რიგებში შვიდ მატჩში ერთი გოლი და სამი საგოლე გადაცემა შეასრულა; მისი ტრანსფერის საფასურისა და ხელფასის გათვალისწინებით, მედიასაშუალებები კამათობდნენ, იყო თუ არა ნეიმარის კლუბში ტრანსფერი ფეხბურთის ისტორიაში ყველაზე ცუდი ტრანსფერი.

### სანტოსში დაბრუნება 
2025 წლის 30 იანვარს ნეიმარმა სოციალური მედიის საშუალებით გამოაცხადა, რომ თავის პირველ კლუბთან, სანტოსთან, კონტრაქტს გააფორმებდა. მომდევნო დღეს სანტოსმა ტრანსფერი დაადასტურა. ნეიმარის „სანტოსში“ დაბრუნების ერთ-ერთი მიზეზი 2026 წლის მსოფლიო ჩემპიონატის წინ საუკეთესო ფორმის აღდგენა იყო. მან 10 ნომრიანი მაისურის ტარება დაიწყო, რომელსაც პელე 1956-1974 წლებში ატარებდა. ნეიმარმა პეიშეს შემადგენლობაში ხელახალი დებიუტი 6 თებერვალს შეასრულა, როდესაც შესვენებაზე გაბრიელ ბონტემპოს ნაცვლად შევიდა მოედანზე „კამპეონატო პაულისტას“ და „ბოტაფოგო-სპ“-ს შორის გამართულ საშინაო მატჩში, რომელიც ფრედ, 1–1 დასრულდა. „როიტერის“ ცნობით, „ურბანო კალდეირას სტადიონზე ზეიმი ატყდა, როდესაც გახარებულმა და ცრემლმორეულმა გულშემატკივრებმა მობილური ტელეფონები აანთეს, რათა თავდამსხმელს, რომელმაც კლუბი 12 წლის წინ დატოვა, გმირის მსგავსად დახვედროდნენ თამაშის დაწყებამდე“. მატჩის შემდეგ მან მატჩის საუკეთესო მოთამაშის ჯილდო მიიღო. 

მან პირველი გოლი ათი დღის შემდეგ გაიტანა, როდესაც „აგუა სანტასთან“ საშინაო მატჩში, რომელიც 3–1 დასრულდა პენალტით, პირველი გოლი გაიტანა, მან ასევე ასისტიც შეასრულა და მატჩის საუკეთესო მოთამაშის ჯილდოც მოიპოვა. 

2025 წლის 24 ივნისს, სანტოსმა გამოაცხადა ნეიმართან კონტრაქტის გახანგრძლივების შესახებ წლის ბოლომდე, კიდევ ექვსი თვით გახანგრძლივების ოფციით. 

სექტემბერში მან ვარჯიშის დროს ბარძაყის კიდევ ერთი ტრავმა მიიღო და მოედანზე ვერ დაბრუნდა შემდეგი 48 დღე. იმავე წლის ბოლოს, 3 დეკემბერს, მან დაბრუნების შემდეგ პირველი ჰეთ-თრიკი შეასრულა „იუვენტუდესთან“ 3-0 მოგებულ გასვლით მატჩში. 2026 წლის 6 იანვარს მან კლუბთან კონტრაქტი წლის ბოლომდე გაახანგრძლივა.

## სანაკრებო კარიერა
thumb|left|ნეიმარის პრესკონფერენცია
ბრაზილიის 17 წლამდე ნაკრებში, ფიფა-ს 2009 წლის 17 წლამდე ფეხბურთელთა მსოფლიო ჩემპიონატი მაღალ დონეზე ჩაატარა; მან პირველ მატჩში იაპონიის ნაკრებს გაუტანა. ტურნირის დასრულების შემდეგ ბრაზილიელმა ყოფილმა ფეხბურთელებმა პელემ და რომარიომ, ქვეყნის ეროვნული ნაკრების მთავარ მწვრთნელს, დუნგას მოუწოდეს ნეიმარი ფიფა-ს 2010 წლის მსოფლიო საფეხბურთო ჩემპიონატზე წაეყვანა. ამის გარდა, ნეიმარის მხარდასაჭერად შეგროვდა ეროვნული ნაკრების გულშემატკივართა 14 000 ხელმოწერა,, თუმცა დუნგამ, ახალგაზრდა ბრაზილიელი ნაკრების გაფართოებულ, 23 კაციან სიაში არ შეიყვანა. მან ნეიმარს „ძალიან ნიჭიერი” უწოდა, თუმცა იქვე აღნიშნა, რომ ახალგაზრდა ბრაზილიელს მსოფლიო თასზე წასაყვან ფეხბურთელთა სიაში მოსახვედრად, საერთაშორისო ასპარეზზე საკმარისი გამოცდილება არ გააჩნდა.

[thumb|right|ნეიმარი ანდრე სანტოსთან და რამირესთან ერთად [შოტლანდიის ეროვნული საფეხბურთო ნაკრების კარში გატანილ გოლს აღნიშნავს. 27 მარტი, 2011.]]
2010 წლის 26 ივლისს, ნეიმარი ბრაზილიის ეროვნულ საფეხბურთო ნაკრებში პირველად გამოიძახეს. ნაკრები მთავარმა მწვრთნელმა მანო მენეზესმა ფეხბურთელს აშშ-ის ნაკრებთან ამხანაგურ შეხვედრაში სათამაშოდ უხმოდ. მატჩი  10 აგვისტოს გაიმართა და ეროვნულ საფეხბურთო ნაკრებში ნეიმარის დებიუტი 18 წლის ასაკში, 11 ნომრიანი მაისურით იმ დღეს შედგა. შეხვედრის 28-ე წუთზე ფეხბურთელმა გოლიც გაიტანა. 2011 წლის 1-ელ მარტს , ნეიმარმა პრესასთან საუბარში განაცხადა: 
 
ბრაზილიის ნაკრებში მოხვედრა დიდი პრივილეგიაა, არსებობენ საოცარი ფეხბურთელები, და მე ბედნიერი ვარ, რომ ვარ მათ შორის. ამ შეხვედრაში სკანდალიც მოხდა. ნეიმარის პენალტით გატანილი გოლის შემდეგ, მოედანზე ბანანი ისროლეს. „ძალიან რთულია თამაში მუდმივი დაცინვისა და რასიზმის გამოვლინებების ფონზე”, - განაცხადა ბრაზილიელმა მატჩის შემდეგ. თუმცა გაირკვა, რომ ბანანი ისროლა ბრაზიის ნაკრების გულშემატკივარმა გერმანელმა სტუდენტმა და ეს არ იყო რასისტული გამოვლინება. რაც შეეხება მუდმივ სტვენას, შოტლანდიელმა ჩინოვნიკებმა ეს ახალგაზრდა ვარსკვლავის მუდმივი წაქცევებით ახსნეს. ამიტომ, ბრაზილიის ფედერაციის ოფიციალური მოთხოვნას, რომ შოტლანდიის მხარეს ბოდიში მოეხადა, განხორციელება არ ეწერა. თავად ნეიმარმა კი, თავისი სიტყვების უკან წაღებაზე უარი განაცხადა.

### კოპა ამერიკა 2011
ნეიმარმა მონაწილეობა მიიღო არგენტინაში გამართულ კოპა ამერიკა 2011-ის გათამაშებაში, სადაც ეკვადორის საფეხბურთო ნაკრების წინააღმდეგ ჯგუფური ეტაპის მატჩში ორი გოლის გატანა შეძლო, ხოლო ვენესუელის ნაკრების წინააღმდეგ, ასევე ჯგუფური ეტაპის შეხვედრაში, „მატჩის საუკეთესო მოთამაშედ” დასახელეს. ბრაზილიამ ტურნირზე გამოსვლა მეოთხედფინალურ ეტაპზე დაასრულა. პარაგვაის წინააღმდეგ მატჩის ძირითადი და დამატებითო დრო ფრედ, 0-ო დასრულდა. გუნდებმა თერთმეტმეტრიანი დარტყმები შეასრულეს, სადაც ბრაზილიელებმა ზედიზედ 4 პენალტი გააცუდეს, ხოლო პარაგვაელებმა 2 დარტყმა გოლად ასახეს და მეტოქეც დაამარცხეს. თერთმეტრიანი ნეიმარს არ შეუსრულებია, ის ძირითადი დროის მე-80 წუთზე შეცვალეს.

### ზაფხულის ოლიმპიური თამაშები 2012
2012 წლის 11 მაისს, ნეიმარი 2012 წლის ზაფხულის ოლიმპიური თამაშებზე მონაწილე ბრაზილიის ოლიმპიური საფეხბურთო ნაკრების ფეხბურთელად დაასახელეს.
ბრაზილიელები ლონდონში ოლიმპიადის დაწყებამდე რამდენიმე დღით ადრე ჩავიდნენ. ბრაზილიის ოლიმპიური ნაკრების ლიდერმა ნეიმარმა, გამოცემა „Globoesporte”-ს ინტერვიუ მისცა და აღნიშნა, რომ ინგლისში მხოლოდ გამარჯვებისთვის იყო ჩასული:

ლონდონში საფეხბურთო ტურნირის მოსაგებად ჩამოვედით. ბრაზილია მსოფლიოს უძლიერესი საფეხბურთო ქვეყანაა და ოლიმპიური ოქრო ჯერ არ გვაქვს. მთელი გუნდი მომავალ შეჯიბრებას განსაკუთრებული სერიოზულობით უდგება. მოთამაშეებმა კუთვნილ შვებულებებზე უარიც კი განვაცხადეთ და ოლიმპიადისთვის მოვემზადეთ. დარწმუნებული ვარ, წარმატებას მივაღწევთ და სამშობლოში თავაწეულები დავბრუნდებით.“

20 ივლისს ბრაზილიელები ამხანაგურ მატჩში, სტადიონ „რივერსაიდზე” დიდი ბრიტანეთის ნაკრებს დაუპირისპირდნენ. სამხრეთ ამერიკელებმა ევროპელები ანგარიშით 2-0 დაამარცხეს. პირველ გოლი, ნეიმარის ჩაწოდების შემდეგ, სანდროს თავური დარტყმით გავიდა, ხოლო მეორე ბურთი თავად ნეიმარმა, პენალტით გაიტანა
ნეიმარმა ოლიმპიადაზე პირველი გოლი 26 ივლისს, ეგვიპტის ოლიმპიური საფეხბურთო ნაკრების წინააღმდეგ მატჩში გაიტანა. შეხვედრა ბრაზილიელების გამარჯვებით, ანგარიშიტ 3-2 დასრულდა. მომდევნო მატჩში ბელარუსის ოლიმპიური ნაკრების წინააღმდეგ, ნეიმარმა 25 მეტრიდან, საჯარიმო დარტყმით ბურთი თავადაც გაიტანა და ოსკარსა და პატოსაც გაატანინა გოლები (ბრაზილია - ბელარუსი, 3-1). შეხვედრის დასრულების შემდეგ ნეიმარმა განვლილ შეხვედრაში საკუთარ თამაშს „ბრწყინვალე” უწოდა.

5 აგვისტოს, მეოთხედფინალში, ჰონდურასის ოლიმპიური ნაკრების წინააღმდეგ მატჩში, ნემირმა პენალტით, ოლიმპიადაზე მესამე გოლი გაიტანა. იმავე შეხვედრაში მან საგოლე გადაცემა გაუკეთა ლეანდრო დამიაოს და დაეხმარა ბრაზილიას ანგარიშით 3–2 გამარჯვებაში.

ბრაზილიელებმა ფინალამდე მიაღწიეს, სადაც მექსიკის ოლიმპიურ ნაკრებთან ანგარიშით 2-1 დამარცხდნენ, ოქროს მედლები დათმეს და ვერცხლის მედლებს დასჯერდნენ.
[მარცხნივ|190პქ|thumb|ნეიმარი [ხერარდ პიკეს ჩამოშორებას ცდილობს კონფედერაციის თასის ფინალში]]

### კონფედერაციის თასი 2013 
ლუის ფელიპე სკოლარიმ ნეიმარი 2013 წლისკონფედერაციის თასზე ბრაზილიის ეროვნული ნაკრების ფეხბურთელთა სიაში შეიყვანა. ტურნირის დაწყებამდე მას 11 ნომრიანი მაისურის ნაცვლად, 10 ნომრიანი მაისური მიანიჭეს. 
„ახლა მხოლოდ კონფედერაციის თასზე ვფიქრობ. ბრაზილიას საუკეთესო ნაკრები ჰყავს და გვინდა, რომ სამშობლოში გავიმარჯვოთ. ჩვენ მხოლოდ ტურნირის მოსაგებად ვიბრძოლებთ”, — განაცხადა ნეიმარმა.

2013 წლის 15 ივნისს, ნეიმარმა შეჯიბრზე პირველი გოლი იაპონიის ნაკრებს გაუტანა. მატჩი ბრაზილიის გამარჯვებით 3-0 დასრულდა. 19 ივნისს მექსიკის ეროვნული ნაკრების წინააღმდეგ მატჩის მე-9 წუთზე გოლი გაიტანა. 22 ივნისს ნეიმარმა იტალიასაც გაუტანა.

30 ივნისს, ბრაზილიის ნაკრებმა ფინალში ანგარიშით 3-0, ესპანეთის ეროვნული საფეხბურთო ნაკრები გაანადგურა. ნეიმარს გოლი ფინალშიც გაიტანა. ის ტურნირის საუკეთესო ფეხბურთელად დაასახელეს.

[thumb|left|ნეიმარი [მექსიკის ეროვნული საფეხბურთო ნაკრები|მექსიკის ნაკრების წინააღმდეგ. მსოფლიო საფეხბურთო ჩემპიონატი 2014]]

2014 წლის მსოფლიო ჩემპიონატის გახსნით შეხვედრაში, ხორვატიის წინააღმდეგ, ნეიმარმა თავისი 50-ე სანაკრებო შეხვედრა ითამაშა. მატჩი სამხრეთამერიკულმა გუნდმა ანგარიშით 3–1 მოიგო, ნეიმარმა კი დუბლი გაიფორმა. ნეიმარმა ასევე ორი გოლი გაიატანა ჯგუფური ეტაპის დასკვნით მატჩში კამერუნის წინააღმდეგ. ორივე მატჩში ნეიმარი საუკეთესო მოთამაშედ დაასახელეს. ნეიმარი ჩემპიონატს გამოეთიშა მეოთხედფინალის შემდეგ. ის მძიმედ დაშავდა კოლუმბიის ნაკრებთან მატჩის დროს.
11 ივლისს, ნეიმარი ფიფა-ს ოქროს ბურთის მოპოვების პრეტენდენტთა 10 კაციან სიაში მოხვდა. ნეიმარმა მოიგო ფიფა-ს ბრინჯაოს ბუცი, მსოფლიო ჩემპიონატზე გატანილი გოლების რაოდენობით მესამე ადგილზე გასვლის გამო. ის ასევე მოხვდა ფიფა-ს მსოფლიო ჩემპიონატის სიმბოლურ ნაკრებში.

### კოპა ამერიკა 2015 
ტაიგო სილვას დაშავების გამო, ბრაზილიის ეროვნული ნაკრების ახალმა მთავარმა მწვრთნელმა დუნგამ, კაპიტნის სამკლაური ნეიმარს გადააბარა, 5 სექტემბერს კი დაადასტურა, რომ კაპიტნის სამკლაური ნეიმარს დარჩება. დუნგამ პრესასთან საუბარში განაცხადა:
 
„ნეიმარს მოსწონს პასუხისმგებლობა და აღნიშნული სიახლით ძალიან ბედნიერია. მას მოსწონს გამოწვევა და გამარჯვება - ზუსტად ეს ორი კომპონენტი უნდა ჰქონდეს კაპიტანს. ნეიმარის კაპიტნობა არ ნიშნავს, რომ იგი ერთპიროვნული ლიდერი იქნება. ჩვენ გუნდს სჭირდება ლიდერის თვისებების მქონე რამდენიმე ფეხბურთელი.“

2015 წლის 14 ივნისს, კოპა ამერიკის პირველ თამაშში ნეიმარმა გოლი გაიტანა და ასისტიც მიიწერა პერულს წინააღმდეგ. შემდეგ თამაშში, კოლუმბიის ნაკრებთა, ნეიმარმა წითელი ბარათი მიიღო რის გამოც ის 4 მატჩით ჩამოაშორეს ტურნირს და 10 000 ევროთი დააჯარიმეს.

### რიოს ოლიმპიადა 2016 
2016 წლის რიოს ოლიმპიურ თამაშებზე, ნეიმარი, ბრაზილიის ოლიმპიური ნაკრების განაცხადში მოხვდა. 13 აგვისტოს კოლუმბიის ნაკრებს გოლი გაუტანა და ეს მატჩი ბრაზილიამ 2-0 მოიგო. 18 აგვისტოს ჰონდურასის წინააღმდეგ დუბლი შეასრულა და მეტოქე 6-0 დაამარცხეს. 

20 აგვისტოს გაიმართა ფინალი მარაკანაზე სადაც ბრაზილიის ოლიმპიური ნაკრები შეხვდა გერმანიას. თამაში პენალტების სერიაში ბრაზილიის გამარჯვებით დასრულდა, ძირითად დროში კი ნეიმარმა შეძლო გოლის გატანა.

### მსოფლიო ჩემპიონატი 2018 
2018 წლის მაისში, ნეიმარი მოხვდა მსოფლიო ჩემპიონატისთვის ბრაზილიის ეროვნული ნაკრების 23 კაციან განაცხადში. 2018 წლის 3 ივნისს, ხორვატიასთან ამხანაგურ მატჩში დაბრუნდა მოედანზე 3 თვიანი ფეხის ტრავმის შემდეგ და გოლი გაიტანა. მომდევნო კვირას, ავსტრიასთან ამხანაგურ მატჩში, ნაკრების მაისურით თავისი 55-ე გოლი გაიტანა, გაუთანაბრდა რომარიოს და გახდა ბრაზილიის მესამე საუკეთესო ბომბარდირი, მას მხოლოდ რონადლო და პელე უსწრებდა. მსოფლიო ჩემპიონატის მეორე მატჩში, 22 ივნისს, კოსტა რიკას დამატებით დროში გაუტანა და ეს იყო მისი პირველი გოლი მიმდინარე ტურნირზე. ეს იყო მისი 56-ე გოლი, გადაუსწრო რომარიოს და გახდა ნაკრების მესამე საუკეთესო ბომბარდირი. 

2 ივლისს, ბრაზილიის ნაკრებმა 1/8 ფინალში 2-0 დაამარცხა მექსიკის ნაკრები, სადაც ნეიმარმა გაიტანა გოლი და ასისტი გაუკეთა რობერტო ფირმინოს. მექსიკასთან თამაშის შემდეგ BBC sport წერდა, რომ მიუხედავად მისი პერფორმანსისა, ნეიმარმა ნეიტრალური მაყურებლის თვალში უარყოფითი წარმოდგენა დატოვა თავისი სიმულიანტობის გამო. ასევე, O Globo წერდა, რომ "ნეიმარმა მოხიბლა ბრაზილია, მაგრამ გააღიზიანა მთელი მსოფლიო". 6 ივლისს, ბრაზილია 1/4 ფინალში ბელგიასთან დამარცხდა, ანგარიშით 1-2, სადაც ნეიმარს, დამატებით დროში ტიბო კურტუამ თითის წვერებით აუღო ბურთი.

### 2019–2021 
2019 წლის მაისში, ნეიმარი მოხვდა 2019 წლის კოპა ამერიკი2019 წლის კოპა ამერიკის ბრაზილიის ეროვნული ნაკრების 23 კაციან განაცხადში. 5 ივნისს, კატართან ამხანაგურ მატჩში ტერფის ტრავმა მიიღო და მოუწია კოპა ამერიკის გამოტოვება.

2019 წლის 10 ოქტომბერს, სენეგალთან ამხანაგურ მატჩში ჩაატარა თავისი მეასე თამაში ბრაზილიის ნაკრებში. 2020 წლის 13 ოქტომბერს, 2022 წლის მსოფლიო ჩემპიონატის შესარჩევ მატჩში, პერუს წინააღმდეგ ჰეთ-თრიქი შეასრულა. ეს იყო მისი 64-ე გოლი ნაკრების მაისურით გადაასწრო რონალდოს და ბომბარდირთა სიაში მეორე ადგილი დაიკავა. 

2021 წლის 13 ივნისს, კოპა ამერიკის გახსნით მატჩში ვენესუელას წინააღმდეგ, გაიტანა გოლი და შეასრულა საგოლე გადაცემა. შემდეგ თამაშში, 17 ივნისს, გაიტანა გოლი პერუს წინააღმდეგ. 23 ივნისს, კოლუმბიის წინააღმდეგ დამატებით დროში კაზემიროს გაატანინა გამარჯვების მომტანი გოლი. 2 ივლისს, მეოთხედფინალში პერუს წინააღმდეგ გააკეთა ასისტი. 3 დღის შემდეგ, გაიტანა გოლი პერუს წინააღმდეგ ნახევარფინალში და გუნდი გაიყვანა კოპა ამერიკის ფინალში. 10 ივლისს, ფინალში ბრაზილია დამარცხდა არგენტინასთან, ანგარიშით 0-1. მიუხედავად ფინალის წაგებისა, ნეიმარი ლიონელ მესისთან ერთად დასახელდა ტურნირის საუკეთესო მოთამაშედ. 

2021 წლის 9 სექტემბერს, ნეიმარმა გაუტანა პერუს და 12 გოლით, გახდა ბრაზილიის საუკეთესო ბომბარდირი, მსოფლიო ჩემპიონატის მატჩებში.

### 2022-დღემდე 
2022 წლის 7 ნოემბერს, ნეიმარი შეიყვანეს ბრაზილიის ნაკრების განაცხადში 2022 წლის მსოფლიო ჩემპიონატისთვის. 24 ნოემბერს, მსოფლიო ჩემპიონატის პირველ თამაშში, 79 წუთი ითამაშა და ტრავმა მიიღო, რის გამოც დარჩენილი ჯგუფური ეტაპის მატჩების გამოტოვება. 1/8 ფინალში, სამხრეთ კორეის წინააღმდეგ გაიტანა გოლი და რონალდოსთან და პელესთან ერთად გახდა მესამე ბრაზილიელი ფეხბურთელი, რომელმაც 3 მსოფლიო ჩემპიონატზე გოლი გაიტანა. 4 დღის შემდეგ, მეოთხედფინალში ხორვატიას გაუტანა გოლი. მაიკლ კოქსის თქმით ეს იყო „ისტორიაში ერთ-ერთი საუკეთესომ ინდივიდუალური გოლი“. მიუხედავად ამისა, ბრაზილიის ნაკრები პენალტების სერიაში დამარცხდა ანგარიშით 4-2. ეს იყოს მისი 77-ე გოლი ბრაზილიის ნაკრებში და ოფიციალურად გაუთანაბრდა პელეს ნაკრებში გატანილი გოლებით. ბრაზილიის ნაკრებში 125-ე მატჩში 78-ე და 79-ე გოლებით ნეიმარმა პელეს რეკორდი გააუმჯობესა და  ეროვნული ნაკრების საუკეთესო ბომბარდირი გახდა.

2023 წლის 8 სექტემბერს, 2026 წლის მსოფლიო საფეხბურთო ჩემპიონატის საკვალიფიკაციო ეტაპზე, ნეიმარმა ბოლივიას ორი გოლი გაუტანა, რითაც გადაასწრო პელეს და გახდა ბრაზილიის ყველა დროის საუკეთესო ბომბრადირი. 17 ოქტომბერს, ურუგვაისთან მატჩში მან მარცხენა მუხლზე მიიღო დაზიანება რის გამოც ის ტირილით გაიყვანეს და ოპერაციის გამო მოუწია 2023-24 წლის საფეხბურთო კამპანიის გამოტოვება. 2024 წლის კოპა ამერიკის ტურნირის განაცხადს მიღმა დატოვეს.

## თამაშის სტილი 
[left|thumb|upright|[ლიონელ მესი და ნეიმარი 2011 წლის ფიფა-ს მსოფლიო საკლუბო ჩემპიონატის შემდეგ.]]
ნეიმარი, როგორ წესი, თავდამსხმელის ან გარემარბის, ზოგჯერ კი შემტევი ნახევრამცველის პოზიციაზე თამაშობს . ხშირად კარგად ერგება 4-3-3 განლაგებას და შეუძლია ფლანგებს შორის სწრაფ ტემპში გადაადგილება. თავბრუდამხვევი ფინტებისა და ტექნიკურობის გამო, ნეიმარს თანამემამულე რონალდინიოსთან ადარებენ. ნეიმარს, მისი საუკეთესო მახასიათებლების: კრეატიულობის, ბრწყინვალე გადაცემების, შეტევის ნაყოფიერად დასრულების, განსაცვიფრებელი დრიბლინგისა და ტექნიკური შესაძლებლობების გამო „ელექტრულსა“ და „ფეთქებადს“ უწოდებენ. ამასთან დაკავშირებით ნეიმარმა თქვა, რომ ის ყოველთვის ესწრაფვის იყოს საუცხოო ყველგან და ყველაფერში, დახვეწოს და გააუმჯობესოს დრიბლინგი, დარტყმა ფეხითა და თავით და ბურთის კონტროლი. წლების შემდეგ, ნეიმარი ასევე ფართოდ არის ცნობილი, როგორც მისი თაობის საუკეთესო ბრაზილიელი ფეხბურთელი. 

2018 წლის მსოფლიო ჩემპიონატზე ნეიმარის მიმართ დიდი კრიტიკა წამოვიდა ისეთი დიდი ფეხბურთელებისგან, როგორიცაა პელე, ერიკ კანტონა და ა.შ. კრიტიკის საპასუხოდ, ნეიმარი მონაწილეობდა 2018 წლის მსოფლიო ჩემპიონატის შემდეგ რეკლამაში, სადაც მან აღიარა, რომ ვერ გაუმკლავდა იმედგაცრუებებს, რამაც „აიძუალა“ თეატრალური თამაში მოედანზე ყოფნისას და პირობა დადო, რომ უკეთესობისკენ შეიცვლებოდა.

## ფეხბურთს მიღმა 
### პირადი ცხოვრება
[thumb|ნეიმარი (მარცხნიდან პირველი) [ლუკას მოურასთან (მარცხნიდან მეორე), განსოსთან (მარჯვნიდან პირველი) და ბრაზილიის პრეზიდენტ დილმა რუსეფთან ერთად, 2014 წლის მსოფლიო საფეხბურთო ჩემპიონატის ფინალური ეტაპის წილისყრის ცერემონიალის დასრულების შემდეგ]]
ნეიმარს შვილი, 2011 წლის აგვისტოში შეეძინა. მაშინ ნეიმარი 19 წლის იყო. პატარა ბიჭუნა დავიდ ლუკა სან-პაულუში დაიბადა. ბავშვის დედის სახელია კაროლინა დანტასი. ნეიმარიც მასთან ურთიერთობაში არ იმყოფება. 

ვიტირე, როცა გავიგე, რომ მამა გავხდებოდი. თავდაპირველად შიშის გრძნობა დამეუფლა, შემდეგ გავმხიარულდი. ეს არის ახალი გამოწვევა და მე მზად ვარ ამ პასუხისმგებლობისთვის.
ნეიმარ და სილვა

მოგვიანებით მან შვილის დაბადება აღწერა. ნეიმარმა ახალდაბადებულ ბიჭს „სრული ბედნიერების 2.8 კილოგრამი” უწოდა. მან ასევე განაცხადა , რომ მშობიარობის შემდეგ დავიდ ლუკაც და დედამისიც თავს კარგად გრძნობენ.

2013 წლიდან ნეიმარი ბრაზილიელ მსახიობ ბრუნა მარკეზინის ხვდებოდა. წყვილმა, თავიანთი ერთწლიანი ურთიერთობა 2014 წლის თებევალში დაასრულა.

ნეიმარი აღმსარებლობით ქრისტიანია. ნეიმარმა თავისი რწმენის შესახებ განაცხადა:„ცხოვრება მხოლოდ მაშინ აქვს აზრი, როდესაც ჩვენი უმაღლესი იდეალები ემსახურება ქრისტეს!”

ყოველწლიურად, ნეიმარი აწყობს საქველმოქმედო მატჩს თანამემამულე ბრაზილიელ ფეხბურთელთან ნენესთან ერთად ნენეს მშობლიურ ქალაქში, ჯუნდიაში, გაჭირვებული ოჯახებისთვის დასახმარებლად. მშობლიური პორტუგალიურის გარდა ნეიმარი ესპანურადაც ლაპარაკობს. 

2019 წლის ივლისში, ნეიმარის წინააღმდეგ გამოძიება დაიწყო ქალზე ძალადობის ბრალდებით, მაგრამ საქმე არ გახსნილა არასაკმარისი მტკიცებულებების გამო. 2020 წლის 2 სექტემბერს, კვლავ გაეხვა სკანდალში ამჯერად ანხელ დი მარიასთან ერთად, რადგან იბიცაზე იმყოფებოდნენ და კოვიდ 19 დაუდასტურდათ. ამის გამო კარანტინში გადაიყვანეს და მთლიანი პარი სენ-ჟერმენის გუნდი ექიმების კონტროლის ქვეშ აიყვანეს. 

ნეიმარმა მხარი დაუჭირა ბრაზილიის პრეზიდენტ ჟაირ ბოლსონარუს 2022 წლის ბრაზილიის საყოველთაო არჩევნებში.

### სიმდიდრე 
2012 წელს, *France Football-მა* ნეიმარს მსოფლიოში მსოფლიოს უმდიდრეს ფეხბურთელთა რეიტინგში მე-13 ადგილი მიაკუთვნა. რეიტინგში პირველ ადგილზე ლიონელ მესი, მეორეზე დეივიდ ბეკჰემი, ხოლო კრიშტიანუ რონალდუ მესამე ადგილზე გავიდა. ნეიმარის საერთო შემოსავალმა, რეიტინგის მიხედვით €13.8 მილიონი ევრო შეადგინა

2019 წელს Forbes-მა ნეიმარი მსოფლიოს მესამე ყველაზე მაღალანაზღაურებადი სპორტსმენად დაასახელა (ლიონელ მესის და კრიშტიანო რონალდუს შემდეგ) კალენდარული წლის 105 მილიონი დოლარის შემოსავლით. 

2023 წლის ზაფხულში Agence France-Presse, ადგილობრივი ხელისუფლება, იტყობინება, რომ ნეიმარს დაახლოებით ერთი მილიონი დოლარის ოდენობის ჯარიმა ემუქრება მისი მანგარატიბას სასახლის მშენებლობის დროს ჩადენილი გარემოსდაცვითი დარღვევებისთვის. ანგარიშში აღინიშნა წყლის გზის უნებართვო გადახვევა, პლაჟის ქვიშის ნებართვის გარეშე გამოყენება და არასანქცირებული მიწის სამუშაოები.

2024 წლის მონაცემებით, ალ-ჰილალში ნეიმარის წლიური ხელფასი შეადგენს 199 მილიონ ევროს, რაც მას მესამე ყველაზე მაღალანაზღაურებად ფეხბურთელად აქცევს.

### სპონსორობა 
ნეიმარის რეპუტაცია ძალიან სწრაფად გაიზარდა და უკვე 17 წლის ასაკში მისი დაფინანსება მრავალმა ცნობილმა კომპანიამ გადაწყვიტა. 2011 წლის მარტში ბრაზილიელმა, ამერიკულ სპორტულ კომპანია Nike-თან 11 წლიანი კონტრაქტი გააფორმა. იმავე თვეს, კომპანია Panasonic-მა ნეიმარის ორწლიანი მომსახურებისთვის $2.4 მილიონი ამერიკული დოლარი გადაიხადა. ფეხბურთელმა, ასევე კონტრაქტები გააფორმა Volkswagen-თან, Tenys Pé Baruel-თან, Lupo-სთან, Ambev-თან, Claro-სთან, Unilever-თან და Santander-თან. ყველა ეს კომპანია ნეიმარს წლიურად €20 მილიონ ევროზე მეტით აფინანსებს. 2012 წლის ნოემბერში სარეკლამო სააგენტო Loducca-მ ნეიმარის პირადი საბრენდო ლოგო შექმნა. ლოგო ლათინური ანბანის ასოებით, ნეიმარი ჟუნიორის ინიციალებისა  (N, J და R) და ბრაზილიის ნაკრებში მისი სათამაშო ნომრის, 11-ის სინთეზია.

2020 წელს ნეიმარმა გაწყვიტა ნაიკთან 11 წლიანი კონტრაქტი. მაგრამ მალევე გააფორმა ხელშეკრულება Puma-სთან და Red Bull-თან. მას აქვს საკუთარი ოდეკოლონის სუნამო Diesel-თან ერთად და ის არის REPLY ჯინსების ამბასადორი.

### მედია
[thumb|upright|ნეიმარი ნიუ-ჯერსში, [რედ ბულ არენა (ნიუ ჯერსი)|რედ ბულ არენაზე საფეხბურთო კლუბების, ნიუ-იორკ რედ ბულზისა და ლოს-ანჯელეს გალაქსის შეხვედრისას.]]
ნეიმარი კრიშტიანუ რონალდუსთან ერთად ვიდეო-თამაშების, *Pro Evolution Soccer 2012-ისა* და *Pro Evolution Soccer 2013-ის* სამხრეთ ამერიკულ ვერსიების დისკების ყდებზე იყო გამოსახული. Neymar joined Cristiano Ronaldo as a featured cover athlete.

2013 წლის თებერვალში, ნეიმარი გახდა პირველი ბრაზილიელი სპორტსმენი, რომელიც ჟურნალ *TIME-ის* მთავარ გვერდზე მოხვდა. აღსანიშნავია ის ფაქტი, რომ *TIME-ის* წინა 8 ნომრის მთავარ გარეკანზე ბრაზილიელი პოლიტიოსები იყვნენ გამოსახული გამოცემაში დაიბეჭდა ბობი გოშის სტატია სათაურით „შემდეგი პელე” და ქვესათაურით: „როგორ ხსნის ბრაზილიელი ფეხბურთის ვარსკვლავის კარიერა მისი ქვეყნის ეკონომიკას”.

2013 წლის აპრილში, ბრაზილიელმა კარიკატურისტმა მაურისიო დე სოუზამ საბავშვო ჟურნალში ''Monica's Gang* (მონიკას ბანდა) ნეიმარის ახალგაზრდული ვერსია (*ნეიმარ უმცროსი*) გამოაქვეყნა.

2013 წლის მაისში, ჟურნალმა *SportsPro*-მ ზედიზედ მეორედ, ნეიმარი წლის ყველაზე მოთხოვნად სპორტსმენად დაასახელა. მან გაუსწრო ლიონელ მესის, რორი მაკელროის, უსეინ ბოლტს, კრიშტიანუ რონალდუსა და სხვა სპორტსმენებს. რეიტინგში ფასდება სავალუტო ღირებულება, ასაკი და მომდევნო სამი წლის საბაზრო პოტენციალი. 2014 წლის ნოემბერში ნეიმარი გამოჩნდა ფიფას კამპანიაში "11 ებოლას წინააღმდეგ" მსოფლიოს საუკეთესო ფეხბურთელების არჩევით, მათ შორის კრიშტიანო რონალდუს, გარეთ ბეილის, ჩავის და დიდიე დროგბას გვერდით. კამპანიის სლოგანი იყო, „ერთად დავამარცხებთ ებოლას“.

2021 წელს, მან გააფორმა ხელშეკრულება Facebook Gaming-თან. ის ასევე იყო 2022 წლის Netflix-ის დოკუმენტური სერიალის თემა, სახელწოდებით Neymar: The Perfect Chaos.

### მუსიკა
ნეიმარი აქტიურად უწევს პოპულარიზებას თანამედროვე ბრაზილიურ პოპ-მუსიკას, Música sertaneja-ს. ინტერნეტ სივრცეში გავრცელებულია ვიდეო რგოლი, რომელშიც ნეიმარი და სანტოსის სხვა ფეხბურთელები, კლუბის გასახდელში პოპულარული ბრაზილიელი მომღერლის, მიშელ ტელოს ჰიტზე „Ai se eu te pego!” ცეკვავენ. ნეიმარი სცენაზე გუსტავო ლიმას გვერდით, მომღერლის ჰიტების „Balada”-ისა და „Fazer Beber”ის შესრულებისას დროსაც დადგა. 2012 წელს, ნეიმარმა სანტოსის მაისურით, საფეხბურთო მოედანზე კიდევ ერთ სერტანეხოს სტილის ჰიტზე „Eu Quero Tchu, Eu Quero Tcha”-ზე იცეკვა.
2013 წელს ნეიმარი გამოჩნდა MC Guime-ის რეპ სტილის სიმღერა Pais do Futebol-ზე გადაღებულ კლიპში.

## კარიერული სტატისტიკა
### საკლუბო სტატისტიკა
### სანაკრებო კარიერა
#### სანაკრებო მატჩებში გატანილი გოლები
#### ოლიმპიური ნაკრები
## მიღწევები
### საკლუბო
 **სანტოსი**: (6)
* ლიგა პაულისტა (3): 2010, 2011, 2012
* ბრაზილიის საფეხბურთო თასი (1): 2010
* ლიბერტადორესის თასი (1): 2011
* რეკოპა სუდამერიკანა (1): 2012

 **ბარსელონა**:(10)
* ესპანეთის ლა ლიგა (2): 2014–15, 2015–16
* ესპანეთის თასი (3): 2014–15, 2015–16, 2016–17, 
* ესპანეთის სუპერთასი (2): 2013, 2016
* უეფა-ს ჩემპიონთა ლიგა (1): 2014–15
* უეფა-ს სუპერთასი (1): 2015
* ფიფა-ს მსოფლიო საკლუბო ჩემპიონატი (1): 2015

 **პარი სენ-ჟერმენი**:(10)
* საფრანგეთის ლიგა 1 (3): 2017–18, 2018–19, 2019–20
* საფრანგეთის საფეხბურთო თასი (3): 2017–18, 2019–20, 2020–21
*საფრანგეთის ლიგის თასი (2): 2017–18, 2019–20	
*საფრანგეთის საფეხბურთო სუპერთასი (2): 2017, 2018
*უეფა-ს ჩემპიონთა ლიგის *ფინალისტი*: 2019–20

### სანაკრებო
;  ბრაზილია 
* სამხრეთ ამერიკის საფეხბურთო ჩემპიონატი ახალგაზრდებს შორის (1): 2011
* სუპერკლასიკო დე ლას ამერიკასი (2): 2011, 2012
* ოლიმპიური ვერცხლის მედალი (1): 2012
* ფიფა-ს კონფედერაციის თასი (1): 2013

### ინდივიდუალური
* ლიგა პაულისტას საუკეთესო ახალგაზრდა ფეხბურთელი (1): 2009
* ლიგა პაულისტას საუკეთესო თავდამსხმელი (4): 2010, 2011, 2012, 2013
* ბრაზილიის საფეხბურთო ჩემპიონატის საუკეთესო თავდამსხმელი (3): 2010, 2011, 2012
* ლიგა პაულისტას საუკეთესო ფეხბურთელი (4): 2010, 2011, 2012, 2013
* სამხრეთ ამერიკის ახალგაზრდული საფეხბურთო ჩემპიონატის საუკეთესო ფეხბურთელი (1): 2011
* ლიბერტადორესის თასის საუკეთესო ფეხბურთელი (1): 2011
* ბრაზილიის საფეხბურთო ჩემპიონატის საუკეთესო ფეხბურთელი  (1): 2011
* რეკოპა სუდამერიკანას საუკეთესო ფეხბურთელი : 2012
* ფიფა-ს კონფედერაციის თასის ოქროს ბურთი (1): 2013
* წლის საუკეთესო ახალგაზრდა ფეხბურთელი (1): 2011
* ბრაზილიის საფეხბურთო ჩემპიონატის სეზონის საუკეთესო ფეხბურთელებით შედგენილი ნაკრები (3): 2010, 2011, 2012
* ლიბერტადორესის თასის სეზონის სიმბოლური ნაკრები (1): 2012
* არტურ ფრიდენრაიხის ჯილდო (2): 2010, 2012
* არმანდო ნოგეირას ნადავლი (2): 2011, 2012
* ოქროს ბურთი (1): 2011 – ბრაზილიის საფეხბურთო ჩემპიონატის საუკეთესო ფეხბურთელი ჟურნალ Placar-ის ვერსიით
* ვერცხლის ბურთი (2): 2010, 2011 – ბრაზილიის საფეხბურთო ჩემპიონატის საუკეთესო თავდამსხმელი ჟურნალ Placar-ის ვერსიით
* ვერცხლის ბურთი *კონკურსის გარეშე'' (1): 2012
* ოქროს ბუცი (2): 2010, 2011, 2012 – ბრაზილიის ყველა ტურნირზე ყველაზე მეტი გოლი
* ბრაზილიის საფეხბურთო თასის საუკეთესო ბომბარდირი (1): 2010
* სამხრეთ ამერიკის საფეხბურთო ჩემპიონატი ახალგაზრდებს შორის საუკეთესო ბომბარდირი (1): 2011
* ფიფა-ს მსოფლიო საკლუბო ჩემპიონატის ბრინჯაოს ბურთი (1): 2011
* სამხრეთ ამერიკის საუკეთესო ფეხბურთელი (2): 2011, 2012
* ფიფა-ს ფერენც პუშკაშის ჯილდო (1): 2011
* ლიგა პაულისტას საუკეთესო ბომბარდირი (1): 2012
* ლიბერტადორესის თასის საუკეთესო ბომბარდირი (1): 2012
* ფიფა-ს კონფედერაციის თასი ბრინჯაოს ბუცი (1): 2013
* ფიფა-ს კონფედერაციის თასის სიმბოლური ნაკრები (1): 2013
* ფიფას მსოფლიო ჩემპიონატის ბრინჯაოს ბუცი: 2014 წელი
* ფიფას მსოფლიო ჩემპიონატის სიმბოლური გუნდი: 2014 წელი
* სამბა ოქრო: 2014, 2015, 2017, 2020, 2021, 2022 წ. 
* უეფას ჩემპიონთა ლიგის სეზონის სიმბოლური გუნდი: 2014–15, 2019–20, 2020–21
* ლა ლიგის მსოფლიოს საუკეთესო მოთამაშე: 2014–15
* ლა ლიგის თვის საუკეთესო მოთამაშე: 2015 წლის ნოემბერი
* UNFP ლიგა 1-ის წლის საუკეთესო მოთამაშე: 2017–18
* UNFP ლიგა 1 წლის სიმბოლური გუნდი: 2017–18, 2018–19, 2020–21
* UNFP ლიგა 1 თვის საუკეთესო მოთამაშე: 2020 წლის იანვარი, 2022 წლის აგვისტო
* უეფას წლის სიმბოლური გუნდი: 2015, 2020
* FIFA FIFPRO World 11:  2015, 2017
* IFFHS მამაკაცთა მსოფლიო გუნდი: 2017 წელი
* ESM წლის გუნდი: 2017–18
* IFFHS CONMEBOL ათწლეულის გუნდი: 2011–2020
* კოპა ამერიკის ტურნირის სიმბოლური ნაკრები: 2021
### პერფორმანსები 
* Copa do Brasil საუკეთესო ბომბარდირი: 2010 წელი
* სამხრეთ ამერიკის 20-წლამდელთა ჩემპიონატის საუკეთესო ბომბარდირი: 2011 წ
* Campeonato Paulista საუკეთესო ბომბარდირი: 2012 წ
* კოპა ლიბერტადორესის საუკეთესო ბომბარდირი: 2012 (მატიას ალუსტიზასთან ერთად)
* კოპა ლიბერტადორესის მე-2 საუკეთესო ასისტენტი: 2012 წელი
* კოპა დელ რეის საუკეთესო ბომბარდირი: 2014–15
* უეფას ჩემპიონთა ლიგის საუკეთესო ბომბარდირი: 2014–15 წელ(მესისთან და რონალდუსთან ერთად)
* ფიფას მსოფლიო საკლუბო ჩემპიონატის საუკეთესო ასისტენტი: 2015 წელი
* უეფას ჩემპიონთა ლიგის საუკეთესო ასისტენტი: 2015–16, 2016–17worldfootball.net

## რესურსები ინტერნეტში 
*  
* პროფილი ბარსელონას ოფიციალურ საიტზე 
* პროფილი Transfermarkt-ზე 
* პროფილი Soccerway-ზე 
* 

## სქოლიო 

კატეგორია:დაბადებული 5 თებერვალი
კატეგორია:დაბადებული 1992
კატეგორია:ბრაზილიელი ფეხბურთელები
კატეგორია:ბრაზილიის საფეხბურთო ჩემპიონატის ფეხბურთელები
კატეგორია:სანტოსის ფეხბურთელები
კატეგორია:ლიგა 1-ის ფეხბურთელები
კატეგორია:პარი სენ-ჟერმენის ფეხბურთელები
კატეგორია:ესპანეთის პრიმერა დივიზიონის ფეხბურთელები
კატეგორია:ბარსელონის ფეხბურთელები
კატეგორია:ბრაზილიის ნაკრების ფეხბურთელები
კატეგორია:2011 წლის კოპა ამერიკის ფეხბურთელები
კატეგორია:2015 წლის კოპა ამერიკის ფეხბურთელები
კატეგორია:2013 წლის ფიფა-ს კონფედერაციის თასის ფეხბურთელები
კატეგორია:2014 წლის მსოფლიო საფეხბურთო ჩემპიონატის ფეხბურთელები
კატეგორია:2018 წლის მსოფლიო საფეხბურთო ჩემპიონატის ფეხბურთელები
კატეგორია:2012 წლის ზაფხულის ოლიმპიური თამაშების მედალოსნები
კატეგორია:2016 წლის ზაფხულის ოლიმპიური თამაშების მედალოსნები
კატეგორია:2022 წლის მსოფლიო საფეხბურთო ჩემპიონატის ფეხბურთელები
კატეგორია:უეფა-ს ჩემპიონთა ლიგის გამარჯვებული მოთამაშეები
კატეგორია:ფიფა-ს კონფედერაციების თასის მფლობელი ფეხბურთელები
კატეგორია:უეფას ჩემპიონთა ლიგის საუკეთესო ბომბარდირები
კატეგორია:ცოცხალი ადამიანები